பினாங்கின் எதிர்கால அடையாளமாக பெருநிலம் திகழ்கிறது – முதல்வர்

ஜார்ச்டவுன் – பினாங்கு மாநிலம் சுற்றுலாத்துறை மட்டுமின்றி பொருளாதாரத் துறையிலும் பீடுநடைப்போடுகிறது. அவ்வகையில், கடந்த ஆண்டு (2018) உற்பத்தி துறையில் ரிம5.8பில்லியன் முதலீடுச் செய்யப்பட்டு மின்னியல், இயந்திரம், பெட்ரோலியம், விண்வெளி போன்ற புதிய துறையில் முதலீடு பெற்றுள்ளது.

மாநில முதல்வர் மேதகு சாவ் கொன் யாவ் ‘TV3’ தொலைக்காட்சி அலைவரிசையில் ‘soal rakyat’(மக்களின் கேள்வி) எனும் நிகழ்வில் கலந்து கொண்டு பினாங்கு மாநில இலக்கு, கொள்கை, பொருளாதாரம் மற்றும் செயல்திட்டங்கள் குறித்து விவாதிக்கப்பட்டு தனது ஆக்கப்பூர்வமான கருத்துக்களை முன் வைத்தார்.

பினாங்கு மாநிலம் தீவுப்பகுதியில் அதிக வளர்ச்சியும் பெருநிலத்தில் பின் தங்கிய நிலையில் இருப்பதாகக் கூறும் கருத்திற்கு மறுப்பு தெரிவித்தார் மாநில முதல்வர் சாவ் கொன் யாவ். கடந்த 10 ஆண்டுகளாக ‘பினாங்கின் எதிர்காலம் செபராங் பிறையில் தொடங்குகிறது’ என குறிப்பிடப்படுகிறது. இக்கூற்றை மெய்ப்பிக்கும் வகையில் பெருநிலத்தின் பத்து காவான் பகுதியில் 6,500 ஏக்கர் நிலப்பரப்பில் கலப்பு மேம்பாட்டுத் திட்டம் மேற்கொள்ளப்படுகிறது. எடுத்துக்காட்டாக அப்பகுதியில் தொழிற்பேட்டை, உயர்க்கல்வி நிலையங்கள், இக்கியா பல்பொருள் பேரங்காடி, வீடமைப்புத் திட்டம் என பல மேம்பாட்டுத் திட்டங்கள் செயல்படுத்தப்படுகிறது, என்றார்

‘பினாங்கு 2030’ இலக்கு குடும்பத்தை மையமாகக் கொண்ட பசுமை மற்றும் திறன்மிக்க மாநிலத்தை உருவாக்கி நாட்டின் தூண்டுகோலாக திகழ்தல் ஆகும். (A Family-focused Green and Smart State that Inspires the Nation).

இந்த இலக்கு திறன்மிக்க மேம்பாடு, பொருளாதார மேம்பாடு, மக்கள் பங்களிப்பு, பொது வசதிகள் மேம்படுத்தல் என நான்கு கூறுகளை அடிப்படையாக கொண்டு செயல்படுத்தப்படும், என மேலும் விவரித்தார்.

நில விவகாரம் & நில மேம்பாடு, போக்குவரத்து மற்றும் தொலைதொடர்பு ஆட்சிக்கு உறுப்பினருமான சாவ்,  கடல் விரிவாக்கத் திட்டத்தின் மூலம் மூன்று தீவுகள் உருவாக்கப்பட்டு, அதன் வாயிலாக பெறப்படும் ரிம47பில்லியன் நிதி  கொண்டு பினாங்கு போக்குவரத்து பெருந்திட்டம் செயல்படுத்துவதற்கு சுற்றுச்சூழல் சார்ந்த தனியார் இயக்கங்களிடம் இருந்து எதிர்ப்புத் தெரிவிக்கப்பட்டது என தெரிவித்தார். ஏனெனில் இத்திட்டத்தில் மீனவர்கள் பாதிக்கப்புள்ளாகின்றனர்.ஒவ்வொரு மேம்பாட்டு த் திட்டங்கள் மேற்கொள்ளும் போது அதன் பாதிப்பு குறித்தும் ஆய்வு மேற்கொள்ளப்பட்டு அதற்கான செயற்திட்டம் நடைமுறை படுத்தப்படும்.

கூட்டரசு அரசாங்கத்தின் முகவர்களான சுற்றுச்சூழல் பாதிப்பு ஆய்வு ( DEIA), சமூக பாதிப்பு ஆய்வு

 (SIA) வழங்கி ஒப்புதலுக்கு ஏற்ப மாநில அரசு செயல்படும் , என எடுத்துரைத்தார்.

பினாங்கு மாநிலம் வட மாநிலங்களின் உந்துசக்தியாக திகழும் வேளையில் கூலிம் அனைத்துலக விமான நிலையம் அமைப்பது குறித்து ஆய்வுகள் மேற்கொள்ளப்பட வேண்டும் என பரிந்துரைத்தார்.

மேலும், கூட்டரசு அரசு பினாங்கு அனைத்துலக விமான நிலைய விரிவாக்கத் திட்டம் குறித்து பரிசீலனை செய்யுமாறு கோரிக்கை விடுத்தார்.

செய்தி: ரேவதி கோவிந்தராஜு

படம்: லாவ் சூன் திங்


பினாங்கின் கடலோர பூங்காவாக  கெர்னி பே உருமாற்றம்

ஜார்ச்டவுன் – கெர்னி டிரைவ் சாலை அருகில் அமைந்துள்ள, கெர்னி பே திட்டம் (முன்னர் கெர்னி வார்ஃப் என்று அழைக்கப்பட்டது) தனித்துவமிக்க கடற்பகுதி பொதுப் பூங்காவாக உருமாற்றம் கண்டு வருகிறது.

இத்திட்டம் வருகின்ற 2025 இல் நிறைவுக் காணும் என எதிர்பார்க்கப்படுகிறது. இருப்பினும், இத்திட்டத்தின் வளர்ச்சியை நாளுக்கு நாள் கண் கூடாகக் காண முடிகின்றது.

பராமரிப்பு அரசாங்கத்தின் உள்ளாட்சி, வீட்டுவசதி, நகர்ப்புற மற்றும் புறநகர் திட்டமிடல் ஆட்சிக்குழு உறுப்பினர் ஜக்டிப் சிங் டியோ கூறுகையில், கெர்னி பே திட்டத்தின் முதல் பிரிவு இம்மாதம் பொதுமக்களுக்குத் திறக்கப்படும் என்று எதிர்பார்க்கப்படுகிறது.

“முதல் கட்டம், இந்த மாதத்தில் திறக்கப்படும் என எதிர்பார்க்கப்படுகிறது.

“மக்களுக்கான சேவையை வழங்குவதே மிக முக்கியமானது,” என இன்று கெர்னி பே மேம்பாட்டுத் தலத்திற்கு வருகையளித்தப் பின்னர்

ஜக்டிப் செய்தியாளர்களிடம் இவ்வாறு கூறினார்.

இந்த மேம்பாட்டுத் திட்டம் நிறைவடைந்தவுடன், போதுமான வாகன நிறுத்துமிடம் இருக்கும் என்று ஜக்டிப் கூறினார்.

மாநிலத்தின் பசுமை மற்றும் பினாங்கு2030 இலக்குக்கு முன்னுரிமை அளிக்கும் வகையில், ஜக்டிப், கெர்னி பேவில் சுமார் 10,000 மரங்கள் நடுவதற்கு எதிர்பார்த்துக் கொண்டிருப்பதாகக் கூறினார்.

“கெர்னி பே திட்டத்தில் பினாங்கு பசுமை திட்டம் 2030 கூறுகள் இணைக்கப்படுவதை

நாங்கள் உறுதி செய்வோம்,” என்று அவர் கூறினார்.

2016 இல் தொடங்கப்பட்ட கெர்னி பே திட்டம், கெர்னி டிரைவிலிருந்து மீட்கப்பட்ட நிலத்தில் கட்டப்பட்டு வருகிறது.

இத்திட்டம் பிரிவு 1 மற்றும் பிரிவு 2 என பிரிக்கப்பட்டுள்ளது.

முதல் பிரிவில், குழந்தைகள் விளையாட்டுப் பூங்கா, ‘skate’ பூங்கா, கண்காணிப்பு மேல்தட்டுத் தளம் (south vantage point), பொதுக் கழிப்பறைகள், பாதசாரிகளுக்கான நடைபாதை, அங்காடிக் கடைகள், சில்லறைக் கடைகள் மற்றும் பொழுதுபோக்கு பூங்கா, ஹாக்கர் கியோஸ்க்குகள், திறந்த வாகனம் நிறுத்தும் இடம் மற்றும் பல அம்சங்களைக் கொண்டுள்ளது.

இதற்கிடையில், பிரிவு 2 என்பது ஒரு அங்காடி உணவகம், சில்லறை வியாபாரப் பகுதி, பொதுக் கழிப்பறைகள், கண்காணிப்பு மேல்தட்டுத் தளம் (வடக்கு பகுதி),கூடுதல் வியாபாரிகளுக்கான கியோஸ்க்குகள், வாகன நிறுத்தும் கட்டிடம், திறந்த வாகன நிறுத்தும் இடம், , சூராவ், நீர்வழி டாக்சிகளுக்கான ஜெத்தி, மனிதனால் உருவாக்கப்பட்ட கடற்கரை மற்றும் மற்றும் பல இடங்கள் உள்ளடங்கும்.


பினாங்கின் சுத்தம், பசுமை, பாதுகாப்பு மற்றும் ஆரோக்கிய ஆண்டு விழாக் கொண்டாட்டம்

தாவரவியல் துறை பசுமை கண்காட்சி

பினாங்கின் சுத்தம், பசுமை, பாதுகாப்பு மற்றும் ஆரோக்கிய மாநிலமாக பிரகடணப்படுத்தப்பட்டு கடந்த 22 மே தினத்தன்று தனது ஐந்தாம் ஆண்டு நிறைவு விழா குயின்ஸ்பே பேரங்காடியில் கொண்டாடப்பட்டது. இந்நிகழ்வின் பிரமாண்ட கொண்டாட்டத்தை அதிகாரப்பூர்வமாக துவக்கி வைத்தார் பினாங்கு மாநில முதல்வர் மேதகு லிம் குவான் எங்.

நிகழ்வில் சிறப்புரை வழங்கிய மாநில முதல்வர் இரண்டு நாட்களுக்குக் கொண்டாடப்படும் இத்தினத்தில் மாநில அரசு துறைகள் மற்றும் பல அரசு சாரா அமைப்புகளின் கண்காட்சிகள் பொதுமக்களுக்காக ஏற்பாடுச் செய்யப்பட்டுள்ளதாகக் கூறினார். இந்நிகழ்விற்கு இலவச இடவசதி ஏற்படுத்திக் கொடுத்த குயின்ஸ்பே பேரங்காடியின் நிர்வாகத்திற்கும் இலவச விளம்பரங்கள் வழங்கிய ஏம் மிக்ஸ் மீடியா மற்றும் ஒப்திமல் மீடியா தனியார் நிறுவனங்களுக்கும் நன்றி தெரிவித்துக் கொண்டார். இதனிடையே, சிறந்த சேவையின் மூலம் பினாங்கு மாநிலத்தை மேம்படுத்திய பினாங்கு மாநகர் மன்றத்தையும் செபராங் பிறை நகராண்மைக் கழகத்தையும் பாராட்டினார். அதோடு, தலையாய சேவையை வழங்கும் பொது தொழிலாளர்களையும் அங்கீகரிக்கும் பொருட்டு பினாங்கு மாநில அரசு அவர்களை சமீபத்தில் அங்கீகரித்ததையும் குறிப்பிட்டார் மாநில முதல்வர்.

பினாங்கின் சுத்தம், பசுமை, பாதுகாப்பு மற்றும் ஆரோக்கிய ஆண்டு விழாவை துவக்கி வைத்தார் மாநில முதல்வர் மேதகு லிம் குவான் எங்.

பினாங்கு ஊராட்சி மன்றங்களின் பொறுப்பில் கடந்த 2008 முதல் 2015-ஆம் ஆண்டு வரை 23,8180 மரங்கள் ரிம 16.5 கோடி செலவில் பசுமையை நிலைநாட்டும் நோக்கில் நடப்பட்டுள்ளது பாராட்டக்குரியதாகும். பினாங்கில் குற்றச்செயல்களைத் துடைத்தொழிக்கும் முயற்சியில் இரகசிய கேமராக்கள் பொருத்துதல், சாலைகளில் விளக்குகளின் எண்ணிக்கையை அதிகரித்தல் என பல மேம்பாட்டுத் திட்டங்கள் அமல்படுத்தப்பட்டுள்ளது குறிப்பிடத்தக்கதாகும். அதோடு, ஆரோக்கியமான வாழ்க்கை முறையை அமல்படுத்த மிதிவண்டி ஓட்டும் பழக்கத்தைத் தூண்ட ஆங்காங்கே மிதிவண்டி பாதையும் ஊராட்சி மன்றங்களால் அமைக்கப்பட்டுள்ளது. இந்நிகழ்வில் பினாங்கு மாநில ஆட்சிக்குழு உறுப்பினர்களுடன் பல முக்கிய பிரமுகர்கள் கலந்து சிறப்பித்தனர்.


பினாங்கின் தொழில்துறை வளர்ச்சிக்கு ஸ்தெம் துறையில் நிபுணத்துவமிக்க தொழிலாளர்கள் உருவாக்குவது அவசியம்.

குளுகோர் – “பினாங்கு தொழில்துறை சார்ந்த மாநிலம், எனவே அதிகமான நிபுணத்துவமிக்க தொழிலாளர்கள் உருவாக்குவது அவசியம்.

மாநில அரசு தொழிற்சாலை, பள்ளி, சமூகம் மற்றும் பல தரப்பினரின் ஒத்துழைப்பில் ‘ஸ்தெம்’ (STEM)
எனும் அறிவியல், தொழில்நுட்பம், பொறியியல், கணிதம் சார்ந்த துறையை மேம்படுத்துகிறது,” என ஸ்தெம் அமைப்பு முன்முயற்சி விழாவை அதிகாரப்பூர்வமாக துவக்கி வைத்த மாநில முதல்வர் மேதகு சாவ் கொன் யாவ்  இவ்வாறு தெரிவித்தார்.

ஸ்தெம் அமைப்பு முன்முயற்சி திட்டம் மாநில அரசு மற்றும் மாநில கல்வி இலாகா மற்றும் வடகிழக்கு மாவட்ட கல்வி இலாகா இணை ஆதரவுடன் செயல்படுத்தப்படும்.

இத்திட்டம் அமல்படுத்துவதன் மூலம் மாணவர்களுக்கு அறிவியல் மற்றும் தொழிநுட்பம் துறையில் ஆர்வத்தை ஊக்கப்படுத்தி நான்காம் படிவத்தில் அதிகமான மாணவர்கள் அறிவியல் துறையைச் சேர்ந்தெடுக்க வழிவகுக்கும்.

“இடைநிலைப்பள்ளிகளில் அறிவியல் துறையில் கல்வி கற்கும் மாணவர்களின் எண்ணிக்கைத் தொடர்ந்து வீழ்ச்சியடைந்து வருவதைப் புள்ளிவிபரங்கள் காண்பிக்கிறது. கல்வி அமைச்சு இந்த விவகாரம் குறித்து பரிசீலிக்க வேண்டும்,” என செய்தியாளர் சந்திப்பில் கலந்து கொண்ட மாநில முதல்வர் இவ்வாறு தெரிவித்தார்.

” மாநில அரசு ஸ்தெம் திட்டத்திற்கு எப்பொழுதும் ஆதரவு நல்கும். இருப்பினும் இத்திட்டத்தை
தனித்து நின்று செயல்படுத்த இயலாது. எனவே, தொழில்துறையின் கூட்டமைப்பு மிக அவசியம். இது தொடக்க நிலை என்றாலும் பினாங்கு அறிவியல் பல்கலைக்கழகம் மற்றும் திறன் மேம்பாட்டு மைய முன்முயற்சியுடன் இத்திட்டம் மேம்படுத்தப்படும். இத்திட்டத்தை ஊக்குவிப்பதன் மூலம் தொழில்துறைக்குத் தேவையான ஸ்தெம் பட்டதாரிகளை உருவாக்க இயலும்,” என நம்பிக்கைத் தெரிவித்தார்.

இத்திட்டத்தைச் செயல்படுத்த ஏழு தொழில்துறை நிறுவனங்கள் முன் வந்து ஓர் ஆண்டுக்கு ரிம20,000 நிதியுதவி நல்குவதோடு, ஒன்பது இடைநிலைப்பள்ளிகளைத் தத்தெடுத்து ஸ்தெம் திட்டம் செயல்படுத்துவது பாராட்டக்குரியதாகும்.

இந்நிகழ்வில் இரண்டாம் துணை முதல்வர்   பேராசிரியர் ப.இராமசாமி, கொம்தார் சட்டமன்ற உறுப்பினர் தே லாய் ஹெங், பாகான் டாலாம்  சட்டமன்ற உறுப்பினர் சத்தீஸ் முனியாண்டி, வடகிழக்கு மாவட்ட கல்வி அதிகாரி அஜீசா பைஜோ மற்றும் பினாங்கு ஸ்தெம் உயர் மேலாளர் ரிச்சர்ட் சுங் சோக் யின் கலந்து கொண்டனர்.

பினாங்கு ஸ்தெம் அமைப்பின் கீழ்
பினாங்கு திறன் மேம்பாட்டு மையம், பினாங்கு அறிவியல் கிளஸ்டர், தெக் டோம், ‘@CAT’, பினாங்கு கணித தளம் மற்றும் பினாங்கு மின்னியல் நூலகம் ஆகிய ஆறு மையங்கள் உள்ளன.

பேராசிரியர் இராமசாமி உரையாற்றுகையில், இந்த மையங்கள் அறிவியல் மற்றும் தொழில்நுட்பத் துறையில் மாணவர்களை ஊக்கப்படுத்துவதற்கு பல ஸ்தெம் பட்டறைகள், திட்டங்கள் மற்றும் செயல்பாடுகளை வழி நடத்தி வருகின்றன என்றார்.

“கல்வி அமைச்சும் மாநிலமும் STEM கற்றலில் தொடர்ச்சியான வீழ்ச்சி அடைந்துள்ளதைக் குறித்து கவனம்  செலுத்துகிறது. அண்மையில் PISA மற்றும் TIMSS வெளியிட்ட புள்ளிவிபரங்கள் இதனைப் பிரதிபலிக்கிறது” என்று பினாங்கு ஸ்தெம் தலைவருமான ராமசாமி விளக்கமளித்தார்.

செய்தி: ரேவதி கோவிந்தராஜு

படம் : நோர் சித்தி நபிலா நோரசிஸ்


பினாங்கின் நான்கு பொது பொழுது போக்கு பூங்காக்கள் பயன்பாட்டிற்குத் தடை.

புக்கிட் மெர்தாஜாம் – பினாங்கு மாநிலத்தில் உள்ள நான்கு பொது பொழுதுப் போக்கு பூங்காக்களும் இன்று தொடங்கி மெது நடையோட்டம் (ஜாக்கிங்) மற்றும் மலை ஏறும் நடவடிக்கைகளுக்குத் தடை விதிக்கப்பட்டுள்ளது.

மத்திய அரசு அதிகரித்து வரும் கோவிட்-19 வழக்குகள் தொடர்பில் அண்மையில் அறிவித்துள்ள நடமாட்டக் கட்டுப்பாட்டு ஆணை (பி.கே.பி) காரணமாக பொது மக்களின் நடமாட்டத்தை கட்டுப்படுத்தும் நோக்கில் இப்பூங்காக்கள் தற்காலிகமாக மூடப்பட்டுள்ளன.

ஜனவரி, 13 முதல் 26 வரை பி.கே.பி அமலாக்கத்தின் நான்காவது நாளான இன்று முத்துச்செய்திகள் நாளிதழ் பொது பொழுதுபோக்கு இடங்களுக்கு நேரில் சென்று முகநூல் வாயிலாக நேரடி செய்தி ஒளிப்பரப்புச் செய்தது.

தேசிய பாதுகாப்பு மன்றம்(எம்.கே.என்) மத்திய அரசின் உத்தரவுக்கு இணங்க, பினாங்கில் தீவு மற்றும் செபராங் பிறையில் பிரதான நான்கு சுற்றுச்சூழல்-வன பூங்காக்கள் முழுமையாக மூடப்பட்டுள்ளன.

செரோக் தோக் கூன் (புக்கிட் மெர்தாஜாம், மத்திய செபராங் பிறை); புக்கிட் பஞ்சோர் வன சுற்றுச்சூழல் பூங்கா (ஜாவி, தென் செபெராங் பிறை மாவட்டம்); ஆயிர் ஈத்தாம் டாலாம் கல்வி வனப்பகுதி (சுங்கை டுவா, வட செபராங் பிறை மாவட்டம்) மற்றும் தாமான் நெகாரா (தீவுப்பகுதி) ஆகிய பொது பொழுதுப் போக்கு பூங்காக்கள் பொது மக்களின் பயன்பாடுக்குத் தற்காலிக தடை விதிக்கப்பட்டுள்ளது.

இன்று காலை 7.30 மணி முதல் ஒரு கணக்கெடுப்பில் வருகையாளர்கள் ‘ஜாகிங்’ போன்ற நடவடிக்கைகளில் ஈடுப்படுவதைக் கண்டறியப்படுகிறது.

தற்போதைய பி.கே.பி 2.0 காலக்கட்டத்தில், மிதிவண்டி ஓட்டுதல் மற்றும் ஜாகிங் நடவடிக்கைகள் மட்டுமே அனுமதிக்கப்படுகின்றன. அதுவும், வீடமைப்புப் பகுதியில் மட்டுமே மேற்கொள்ள முடியும். பொது பொழுதுபோக்கு பூங்காக்களில் இந்நடவடிக்கைகள் முற்றிலும் தடைவிதிக்கப்பட்டுள்ளது.

செரோக் தொக் கூன் பொழுது போக்கு பூங்காவில் அறிவிப்புப் பலகை வைக்கப்பட்டுள்ளது. எனினும், பொது மக்களுக்கு இவ்வறிப்பு அறியாத காரணத்தால் இன்னும் இங்கு வருகையாளர்கள் வருவதை காண முடிகிறது.

பொதுமக்கள் மத்திய அரசின் அறிவிப்பிற்கு செவிச்சாய்ந்து நிர்ணயிக்கப்பட்ட நிர்வாக நடைமுறைகள்(எஸ்.ஓ.பி) பின்பற்றி கோவிட்-19 சங்கிலியை துடைத்தொழிக்க ஒத்துழைப்பை நல்க அறிவுறுத்தப்படுகின்றனர்.


பினாங்கின் பத்தாண்டு வரலாற்றை நிலைநிறுத்த தொடர்ந்து பாடுப்பட வேண்டும் – மாநில முதல்வர்

புதிய பினாங்கு மாநகர் கழக உறுப்பினர்களுடன் மாநில முதல்வர் மேதகு சாவ் கொன் யாவ், மாநில முதலாம் துணை முதல்வர் டத்தோ சாகியுடின் பின் அப்துல் ரஹ்மான், இரண்டாம் துணை முதல்வர் பேராசிரியர் ப.இராமசாமி, மாநில ஆட்சிக்குழு உறுப்பினர்கள், சட்டமன்ற உறுப்பினர்கள் மற்றும் முக்கிய பிரமுகர்கள்.

பினாங்கு மாநகர் கழகம் பத்தாண்டுகளில் சிறந்த சேவையின் மூலம் பினாங்கு மாநிலத்தில் அனைத்துலக ரீதியில் அங்கீகரித்துள்ளது என்பது பாராட்டக்குரியதாகும். தூய்மை, பசுமை, ஆரோக்கியம், பாதுகாப்பு மற்றும் மகிழ்ச்சியான பினாங்கு மாநிலத்தின் கோட்பாடு அனைத்துலக அங்கீகாரத்தின் சிறந்த அடையாளமாக திகழ்கிறது. எனவே, பினாங்கின் இந்த பத்தாண்டு சாதனை வரலாற்றை நிலைநிறுத்த பினாங்கு மாநகர் கழக உறுப்பினர்கள் தொடர்ந்து சேவையாற்ற வேண்டும் என பினாங்கு மாநகர் கழக உறுப்பினர்கள் பதவியேற்பு நிகழ்வின் சிறப்புரையில் இவ்வாறு குறிப்பிட்டார் பினாங்கு மாநில முதல்வர் மேதகு சாவ் கொன் யாவ்.

மேலும், கடந்த 14ஆவது பொதுத் தேர்தலில் பினாங்கு மாநிலத்தின் 68 வாக்குறுதிகளையும் நிறைவேற்ற அனைவரும் ஒன்றிணைந்து செயல்பட வேண்டும் என தஞ்சோங் நாடாளுமன்ற உறுப்பினருனான சாவ் கேட்டுக் கொண்டார். பினாங்கு மாநகர் கழகமும் மாநில அரசுடன் ஒத்துழைத்து இந்த வாக்குறுதிகளை செவ்வன நிறைவேற்ற வேண்டும் எனவும் பரிந்துரைத்தார் மாநில முதல்வர்.

ஜுலை 2018 முதல் டிசம்பர் 2019-க்கான தவணைக்கு 24 பினாங்கு மாநகர் கழக உறுப்பினர்கள் மாநில அரசால் நியமிக்கப்பட்டுள்ளனர். இதில் 14 பேர் புதிய உறுப்பினர் என்பது குறிப்பிடதக்கதாகும். ஹரிகிருஷ்ணன் த/பெ இராமகிருஷ்ணன், காளியப்பன் த/பெ ரெங்கநாதன் மற்றும் வினோதினி த/பெ சந்திரேசன் பிச்சை ஆகியோர் இந்தியர்களின் பிரதிநிதியாக நியமிக்கப்பட்டுள்ளனர். இம்முறை பாலின சமத்துவத்தை நிலைநிறுத்தி அதிகமான பெண்கள் பினாங்கு மாநகர் கழக உறுப்பினர்களாக நியமிக்கப்பட்டுள்ளனர்.

பினாங்கு மாநகர் கழக உறுப்பினர்கள் நியமன நிகழ்வில் பினாங்கு மாநில முதலாம் துணை முதல்வர் டத்தோ சாகியுடின் பின் அப்துல் ரஹ்மான், இரண்டாம் துணை முதல்வர் பேராசிரியர் ப.இராமசாமி, மாநில ஆட்சிக்குழு உறுப்பினர்கள், சட்டமன்ற உறுப்பினர்கள் மற்றும் முக்கிய பிரமுகர்கள் கலந்து சிறப்பித்தனர்.

பினாங்கு மாநகர் கழகம் பசுமைக்கு முக்கியத்துவம் அளிப்பதற்கு சான்றாக அடிப்படை கழிவுகளில் இருந்து தனிமைப்படுத்தும் திட்டத்திற்கு பின்னர் உறிஞ்சுகுழாய் அற்ற மாநிலமாக உருமாற்றம் காண்கிறது. இதிலிருந்து நெகிழிப்பைக்கு முற்றாக தடை விதிக்கப்படும். இதனிடையே, மேலும் 12,000 மின் விளக்குகள்(LED) பினாங்கு மாநில சாலை விளக்குகளில் பொருத்தப்படும்.

மேலும், பினாங்கு மாநிலத்தில் முழுமையாக தொழில்நுட்பம் சார்ந்த மாநிலமாக மாற்றியமைக்க தொழிற்துறை புரட்சி 4.0 முழுமையாக அமல்படுத்தப்படும். தரமான சேவையை வழங்க பினாங்கு மாநகர் கழகம் 44 ஒருங்கிணைப்பு அமைப்புகளை பயன்படுத்தவுள்ளது. இதனிடையே, மேலும் 761 இரகசிய கண்காணிப்பு கேமராக்கள் பினாங்கு மாநிலம் முழுவதும் பொருத்தப்படவுள்ளது. இதன் மூலம் பினாங்கு மாநிலத்தில் குற்றச்செயல்களை குறைக்கவும் பொதுமக்கள் பாதுகாப்பான வாழ்க்கை வாழ்வதையும் உறுதிப்படுத்துவதோடு பினாங்கு காவல்துறையினருடன் இணைந்து செயல்பட பினாங்கை பாதுகாப்பான மாநிலமாக பிரகடனப்படுத்த முடியும்.

பினாங்கு மாநகர் கழகம் மக்களின் கருத்துகளையும புகார்களையும் செவிமடுக்க மின்-புகார் திட்டத்தை ‘ Wechat’ மற்றும் ‘iKepoh’ தொழில்நுட்ப வசதிகளை பயன்படுத்தி பினாங்கு மாநகர் கழகத்திற்கு உடனுக்குடன் அனுப்பலாம். வெள்ளம், மண்சரிவு, இயற்கை சீற்றம் மற்றும் பல அவசர பிரச்சனைகளை உடனுக்குடன் பினாங்கு மாநகர் கழகத்திடம் பொதுமக்கள் தெரிவிக்கலாம்.


பினாங்கின் பாரம்பரியத்தை நிலைநிறுத்த 100 ஆண்டுகால பாரம்பரிய சிறப்பு விருதளிப்புத் திட்டம் அறிமுகம்

ஜார்ச்டவுன் –  மாநில முதல்வர் மேதகு சாவ் கொன் இயோவ் பினாங்கு மாநில 100 ஆண்டுக்கான சிறந்த பாரம்பரிய விருதளிப்புத் திட்டத்தை அதிகாரப்பூர்வமாகத் தொடக்கி வைத்தார்.

பினாங்கு மாநில அரசு, சுற்றுலா மற்றும் படைப்பாற்றல் பொருளாதார ஆட்சிக்குழு அலுவலகம் (PETACE) ஏற்பாட்டுக் குழுவினராகவும், பினாங்கு மாநில பாரம்பரிய ஆணையர் அலுவலகம் செயலகமாகவும், மற்றும் பிரதான ஆதராவாளர்களின் ஒத்துழைப்பில் இத்திட்டம் செயல்பாடுக் காண்கிறது.

“மாநில அரசு இத்திட்டத்தை பினாங்கு வளர்ச்சியில் ஒரு நூற்றாண்டு காலமாக

சிறந்த முயற்சிகளையும் அர்ப்பணிப்பையும் வழங்கிய அனைத்து தரப்பினருக்கும்

அங்கீகாரம் வழங்க அறிமுகம் செய்கிறது.

“பினாங்கில் முன்னதாகவே அனைத்துலக அங்கீகாரத்தைப் பெற்ற இரண்டு (2) பாரம்பரிய பொக்கிஷங்கள் உள்ளன. அவை கலாச்சார பாரம்பரிய பிரிவின் கீழ் யுனெஸ்கோவின் உலக பாரம்பரிய தலமான ஜார்ச்டவுன் மற்றும் பினாங்கு இயற்கை பாரம்பரிய தல வகையின் கீழ் புக்கிட் பெண்டேரா உயிர்க்கோள இருப்பு தலமாகத் திகழ்கிறது. மேலும்,  தேசிய பாரம்பரியச் சட்டம் 2005 இன் கீழ் மரபுச் சின்னமாக அரசிதழ் செய்யப்பட்ட  11 கட்டிடங்கள் இடம்பெறுகின்றன.

“மாநில அரசு பாரம்பரிய தலங்களை நிர்வகிக்க நியமிக்கப்பட்டுள்ள ஏஜென்சிகள் மூலம்  இத்தலத்தை தொடர்ந்து பராமரிப்பதை உறுதிசெய்ய மேலாண்மைத் திட்டத்தைத் தயாரித்து புதுப்பித்து வருகிறது,” என முதல்வர் கொம்தார் கட்டிடத்தில் நடைபெற்ற செய்தியாளர் சந்திப்பில் இவ்வாறு கூறினார்.

மேலும், யுனெஸ்கோ ஜார்ச்டவுன் உலக பாரம்பரிய தல சிறப்பு பகுதி திட்டம் (மாற்றுத் திட்டம்) மற்றும் புக்கிட் பெண்டேரா சிறப்பு பகுதி திட்டம் (மாற்றுத் திட்டம்) இன்னும் தயாரிப்பு நிலையில் இருக்கிறது. இது இரண்டு பாரம்பரிய தலங்களைப் பராமரிக்கும் வழிகாட்டியாக இடம்பெறுகிறது.

அதுமட்டுமின்றி மாநில அரசு, பினாங்கு மாநில பாரம்பரியச் சட்டம் 2011 மற்றும் பினாங்கு மாநில பாரம்பரிய விதிகள் 2016 ஆகியவற்றை அரசிதழ் செய்து பினாங்கு மாநிலத்தின் கலாச்சார பாரம்பரியத்தின் பொக்கிஷங்களை மேம்படுத்தவும் பாதுகாக்கவும்  எடுக்கப்பட்ட ஓர் உரிய நடவடிக்கையாகும் என்று நம்பிக்கைத் தெரிவித்தார்.

பினாங்கு மாநில பாரம்பரியச் சட்டத்தில் உள்ள விதிகளின்படி, எந்தவொரு கலாச்சார மற்றும் இயற்கை பாரம்பரியத்தையும் மாநில பாரம்பரியமாக அறிவிப்பதன் மூலம் அதன் செயல்பாடுகளை நிர்வகிக்க  மாநில பாரம்பரிய ஆணையர் நியமிக்கப்படுகிறார்.

இந்நிகழ்ச்சியில், இரண்டாம் துணை முதல்வர், பேராசிரியர் ப.இராமசாமி; சுற்றுலா மற்றும் படைப்பாற்றல் பொருளாதாரம் ஆட்சிக்குழு உறுப்பினர் இயோ சூன் ஹின்;  உள்கட்டமைப்பு மற்றும் போக்குவரத்து ஆட்சிக்குழு உறுப்பினர் சாய்ரீல்.கீர் ஜோஹாரி; மாநில பாரம்பரிய ஆணையர், ரொஸ்லி நோர்; ஜார்ச்டவுன் உலக பாரம்பரிய ஒருங்கிணைப்பு பொது மேலாளர் (GTWHI), டாக்டர். தி மிங் சீ மற்றும் பிரமுகர்கள் கலந்து கொண்டனர்.

மாநிலத்தில் காணப்படும் பாரம்பரியம் மற்றும் வரலாறு சுற்றுலாப் பயணிகளை ஈர்க்கும் சுற்றுலா தலமாக இருப்பதாக சூன் ஹின் கூறினார்.

பினாங்கு மாநில 100 ஆண்டுக்கான சிறந்த பாரம்பரிய விருதளிப்புத் திட்டத்தின் மூலம்

இதுவரை மாநிலத்தின் பாரம்பரியத்தை பாதுகாத்து மற்றும் பராமரித்து வந்த

சங்கங்கள், நிறுவனங்கள், வணிகங்கள், மையங்கள் மற்றும் பல்வேறு நிறுவனங்களின் முயற்சிகளை மேம்படுத்துவதற்காக அறிமுகப்படுத்தப்பட்டது.

இத்திட்டம் பினாங்கு மாநிலத்தின் கலாச்சார பாரம்பரியத் தனித்துவத்தை நிலைநிறுத்தவும், மாநிலத்தின் வளர்ச்சிக்கு தொடர்ந்து பங்களிக்க அனைத்து தரப்பினரையும் ஊக்குவிப்பதாகவும், நம்புகிறேன்.

இத்திட்டத்தில் அனைத்து தரப்பினரும் ஜுலை,20 முதல் செப்டம்பர்,30 வரையில்

https://www.penang.gov.my/warisan அகப்பக்கத்தை அணுகி இலவசமாகப்

பங்கேற்குமாறு பரிந்துரைக்கப்படுகின்றனர்.

“இந்த விருதைப் பெற தேர்ந்தெடுக்கப்படும் தனிநபர்கள் அல்லது சங்கங்கள் பினாங்கில் சுற்றுலா மற்றும் கலாச்சாரத்தை மேம்படுத்துவதற்கான எந்தவொரு விளம்பரம் அல்லது திட்டத்தில் கலந்து கொள்ள முன்னுரிமை அளிக்கப்படும்,” என்று அவர் கூறினார்.


பினாங்கின் புதிய சுற்றுலாத் தலமாக சுங்கை பிறை உருமாற்றம் காண இலக்கு

பிறை –   சுங்கை பிறையில்

துடுப்புப் படகோட்டம் மற்றும் ‘ரிவர் க்ரூஸ்'(படகு சுற்றுலா) நடவடிக்கைகள் செயல்படுத்த மொத்தம் ஐந்து புதிய ஜெத்திகள் அங்கு அமைக்க இணக்கம் கொள்கிறது.

இந்த திட்டத்திற்காக மாநகர் கழகம் ஒரு சிறப்பு பணிக்குழுவை நியமித்துள்ளது என செபராங் பிறை மாநகர் கழக (எம்.பி.எஸ்.பி) மேயர் டத்தோ அசார் அர்ஷாத் கூறினார்.

“இப்பணிக்குழு, சுங்கை பிறை நதியை அழகுப்படுத்தும் பொருட்டு பிற மேம்பாட்டுத் திட்டங்களையும் செயல்படுத்த பரிந்துரைக்கப்படுகிறது.

“புதிய ஐந்து  ஜெத்திகள் அமைப்பதற்கான மதிப்பிடப்பட்ட செலவு சுமார் ரிம2 மில்லியன் ஆகும். ஆயினும், இந்தப் பணிக்குழு  இத்திட்டத்தை இறுதிச் செய்வதற்கு முன் இத்திட்டம் குறித்து ஆய்வுகள் மேற்கொள்ளும்.

“ஐந்து ஜெத்திகளும் சுங்கை பிறை வழியாக செபராங் ஜெயாவில் தொடங்கி பாகான் டாலாம் வரை வெவ்வேறு இடங்களில் கட்டப்படும்.

“இந்த திட்டம் குறித்த கூடுதல் தகவல்கள் விரைவில் அறிவிக்கப்படும். இத்திட்டம் செயல்படுத்தப்படுவதை உறுதிசெய்ய எங்களால் முடிந்த அனைத்தையும் செய்வோம்,” என்று அசார் அர்ஷாத் செய்தியாளர்களிடம் மாநில முதல்வர் மேதகு சாவ் கொன் இயோவ் உடன் பிறையில் உள்ள மயில் பூங்காவிற்கு வருகையளித்தப்போது, இவ்வாறு கூறினார்.

இந்த நதிப் பகுதியில்  உள்ள வசதிகளை மேம்படுத்துவதன் மூலம் சுங்கை பிறையை சுற்றுலாத் தலமாக மேம்படுத்த முடியும் என்று சாவ் கூறினார்.

“வெளிப்புற நடவடிக்கையை விரும்புவோருக்கு இந்த துடுப்புப் படகோட்டம்

ஒரு பொழுதுபோக்கு நடவடிக்கையாகத் திகழும். மேலும், சுங்கை பிறையை சுற்றுலாத்தலமாக மேன்மை அடைய வழி வகுக்கும்.

‘ரிவர் க்ரூஸ்’ மூலம், ஐந்து கிலோமீட்டர் சுங்கை பிறை வழியாக பயணிகள் பயணிப்பதன் மூலம் அற்புதமான காட்சியைம் கண்டு மகிழலாம். பினாங்கில் சுற்றுச்சூழல் மற்றும் வேளாண் சுற்றுலா தயாரிப்பு தலங்களாகவும்  மேம்படுத்த/முடியும். இதனால், செபராங் பிறை  ஒரு சிறந்த சுற்றுலாத் தலமாக விளங்கும்.

“மேலும், இது போன்ற பல்வேறு முயற்சிகள் மூலம் செபராங் பிறையை வேளாண் சுற்றுலா தலமாக மேம்படுத்த எம்.பி.எஸ்.பி மேற்கொள்ளும் நடவடிக்கையைப் பாராட்ட விரும்புகிறேன்,” என்று அவர் கூறினார்.

சாவ் மற்றும் அரசியல் தலைவர்கள் பத்து காவானில் ‘ஜெலாஜா ❤ பினாங்கு’ நிகழ்ச்சியின் ஒரு பகுதியாக மயில் பூங்காவிற்கு வருகையளித்தனர்.

முதல்வருடன் இணைந்து இரண்டாம் துணை முதல்வர் பேராசிரியர் ப.இராமசாமி, பத்து காவான் நாடாளுமன்ற உறுப்பினர் கஸ்தூரிராணி பட்டு மற்றும் எம்.பி.எஸ்.பி கவுன்சிலர் டேவிட் மார்ஷல் ஆகியோர் உடன் இருந்தனர்.

அதே செய்தியாளர் சந்திப்பில் பேசிய பேராசிரியர் ப.இராமசாமி தாமான் கிம்சாரில் இருந்து தாமான் இண்ராவாசே வரை நடைப்பாதை மற்றும் தாமான் கிம்சாரில் இருந்து தாமான் துங்குவை இணைக்கும் நடைப்பாதை நிர்மாணிப்பும் விரைவில் செயல்படுத்தப்படும், என்றார்.

இதன்மூலம், சுங்கை பிறையின் இயற்கை அழகைக் கண்டு களிக்கவும் குடும்பத்துடன் பயனுள்ள நேரத்தைச் செலவிடவும் சிறந்த தலமாக இவ்விடம் திகழும் என பேராசிரியர் நம்பிக்கை தெரிவித்தார்.

மயில் பூங்கா என்பது பிறை சட்டமன்ற சேவை மையம், எம்.பி.எஸ்.பி மற்றும் மயில்களின் உரிமையாளரான திரு டி.பரந்தாமன் ஆகியோரின் கூட்டு முயற்சியில் உதித்தத் திட்டமாகும்.

இத்திட்டம் ரிம300,000 செலவில்  நிறைவடைந்து கடந்த ஆண்டு டிசம்பர் மாதம் முதல் பொதுமக்கள் பயன்பாட்டுக்குத் திறக்கப்பட்டுள்ளது.

இங்கு பறவைக் கூட்டத்தில் ஒன்பது இனங்களைச் சேர்ந்த சுமார் 50 மயில்கள் உள்ளன.

பிறை தொகுதியில் பொது மக்களை நேரடியாகச் சந்தித்த வேளையில் அங்கு எதிர்நோக்கப்படும் பல பிரச்சனைகளும் எழுப்பப்பட்டது.

பொது மக்கள் மற்றும் மக்கள் பிரதிநிதிகள் முன் வைத்த போக்குவரத்து நெரிசல்; வாகன நிறுத்துமிடம் பற்றாக்குறை;  உணவக வளாகம் மற்றும் தாமான் சாய் லெங் பார்க் பொதுச் சந்தை மேம்படுத்தல் ஆகியவை கருத்தில் கொள்ளப்படும், என்றார்.

உள்ளூர் மக்களின் தேவைகள் அதிகாக இருக்கும் வேளையில் மாநில அரசின் நிதி ஒதுக்கீடு வரையறுக்கப்படுகிறது, என்றார்.

எனவே, பொது மக்களின் வாழ்வாதாரத்தை மேம்படுத்தும் பொருட்டு அடுத்த வரவு செலவு திட்டத்தில் இந்த மேம்பாட்டுப் பணிகள் பரிந்துரைக்கப்படும், என நம்பிக்கைத் தெரிவித்தார்.


பினாங்கின் பெருநிலத்தில் சி.எம்.சி.ஓ ஆணை சுமூகமாகப் பின்பற்றப்படுகிறது

பிறை- நிபந்தனைக்கு உட்பட்ட நடமாட்டக் கட்டுப்பாட்டு ஆணை அமலாக்கம் இன்று (நவம்பர், 9) முதல் நடைமுறை படுத்தப்படுகிறது. பினாங்கின் பெருநிலத்தில் இந்த ஆணையை சுமூகமாக பின்பற்றப்படுகிறது.

காலை உச்ச நேரங்களில் செபராங் ஜெயா மற்றும் பிறை ஆகிய பிரதான சாலைகளில் இருந்து பினாங்கு பாலத்தை நோக்கி செல்லும்  சாலைகளில்

கூட அதிக வாகனங்கள்  காணப்படவில்லை.

மலேசிய சிவில் பாதுகாப்புப் படை (ஏ.பி.எம்), மலேசிய தன்னார்வப் படைகள் (ரெலா) மற்றும் மலேசிய ஆயுதப் படைகளைச் சேர்ந்த காவல்துறை அதிகாரிகள் மற்றும் பணியாளர்கள், இந்த சி.எம்.சி.ஓ கண்காணிக்க, பினாங்கு-கெடாவின் எல்லை உட்பட, நிலப்பரப்பின் பல பகுதிகளில் சாலைத் தடுப்புகள் நிர்வகிப்பதைக் காணலாம். குறிப்பாக மாநிலத்திற்கு நுழையும் வாகனங்கள் மட்டுமின்றி வெளியேறும் வாகனங்களும் கண்காணிக்கப்படுகின்றன.

கெளந்தான், பெர்லிஸ் மற்றும் பஹாங் தவிர தீபகற்ப மலேசியாவில் உள்ள அனைத்து மாநிலங்களும் நவம்பர், 9 முதல் டிசம்பர்,6 வரை சி.எம்.சி.ஓ ஆணையின்  கீழ் அமலாக்கத்தில் உள்ளன.

கடந்த சனிக்கிழமை (நவம்பர்,7), மூத்த அமைச்சர் டத்தோ ஸ்ரீ இஸ்மாயில் சப்ரி யாகோப், அண்மையில் கோவிட் -19  வழக்குகளில் கணிசமான அதிகரிப்பு மற்றும் கெடா, பினாங்கு, பேராக், நெகிரி செம்பிலான், ஜோகூர், மலாக்கா மற்றும் திரங்கானு ஆகிய மாநிலங்களில் தொற்றுநோய்களின் பரவலை சுகாதார அமைச்சு கண்டறிந்ததைத் தொடர்ந்து சி.எம்.சி.ஓ-வை மீண்டும் பணியில் அமர்த்துவதற்கான முடிவு எடுக்கப்பட்டுள்ளது, என்றார்.

செபராங் ஜெயா, புக்கிட் மெர்தாஜாம், பெர்மாத்தாங் பாவ் மற்றும் பட்டர்வொர்த் போன்ற நிலப்பரப்பின் முக்கிய இடங்களில்  அமைந்திருக்கும் பல பொதுச் சந்தைகளில் முத்துச்செய்திகள் நாளிதழ்  மேற்கொண்ட கண்னோட்டத்தில்   சந்தைக்குச் சென்று   மளிகைப் பொருட்கள் வாங்குநர்களின் எண்ணிக்கை குறைவாக இருப்பது  கண்டறிந்தனர்.

பொதுச் சந்தைகளுக்கு வருகையளிக்கும் பொது மக்கள் சமூக இடைவெளியைக் கடைப்பிடிப்பதோடு முகக் கவசங்களையும் முறையாக அணிவதை காண முடிகிறது.

செபராங் பிறை மாநகர் கழக (எம்.பி.எஸ்.பி) அமலாக்க அதிகாரிகளும் அதிகாலை முதல் பொதுச் சந்தைகளில்  நிர்ணயிக்கப்பட்ட நிர்வாக நடைமுறை (எஸ்.ஓ.பி) பின்பற்றுவதை உறுதிச்செய்ய  கடமையில் ஈடுப்பட்டனர்.

ஒவ்வொரு சந்தையிலும்  நுழைய அனுமதிக்கப்படுவதற்கு முன்பு பொது மக்களின் உடல் வெப்பநிலையை எம்.பி.எஸ்.பி அதிகாரிகளால் பரிசோதனை செய்யப்படும்.

கோவிட்-19 தொற்று நோய் தொடர்பு தடமறிதல் நோக்கங்களுக்காக ஒவ்வொரு தளத்தின் உள்ளே  நுழைவதற்கு முன்பு அவர்கள் QR குறியீட்டை ஸ்கேன் செய்ய வேண்டும் அல்லது அவர்களின் பெயர்களைப் புத்தகங்களில் எழுத வேண்டும்.

ஒரே நேரத்தில் கூட்ட நெரிசலைத் தடுக்கும் பொருட்டு இட வசதிக்கு ஏற்ப குறிப்பிட் எண்ணிக்கையிலான மக்களை மட்டுமே சந்தையில் நுழைய அமலாக்க அதிகாரிகள் அனுமதிக்கின்றனர்.

பெரும்பாலான சந்தைகளில்   நுழைவுப் பாதையும்  வெளியேற்றம் செல்லும் பாதையும் ஒன்று  மட்டுமே அமைக்கப்பட்டுள்ளன.

இதற்கிடையில், செபராங் ஜெயாவில் உள்ள தாமான் துங்கு மற்றும் தெலுக் ஆயர் தாவாரில் அமைந்திருக்கும்  ரோபினா ஈகோ பார்க் போன்ற பல பொழுதுபோக்கு பூங்காக்கள் வெறுமையாகக் காணப்படுகின்றன. சி.எம்.சி.ஓ காலத்தில் பொழுது போக்கு பூங்காவிற்குச் செல்ல  அனுமதிக்கப்பட்டிருந்தாலும், ஒரு சிலரே பூங்காக்களில் நடை பயிற்சி மற்றும் உடற்பயிற்சி செய்வதைக் காண முடிந்தது.

பண்டார் பெர்டாவில் உள்ள சில பூங்காக்களில் ஒரு சிலர் மட்டுமே வருகையளித்தனர். தெஸ்கோ, மைடின் மால் மற்றும் சன்வே கார்னிவல் மால் போன்ற பல பல்பொருள் பேரங்காடிகள் வழக்கம்போல செயல்பட்டு வருகின்றன, இருப்பினும் வாடிக்கையாளர்கள்  வருகை குறைவாகவே காண முடிந்தது.

அத்தியாவசிய உணவுப் பொருட்களான அரிசி, ரொட்டி, காய்கறிகள், சமையல் எண்ணெய், உடனடி நூடுல்ஸ் மற்றும் உலர்ந்த உணவு போன்ற மளிகைப் பொருட்கள் அனைத்தும் பெரும்பாலும்

போதுமான கையிருப்பு இருப்பதை பேரங்காடிகளில் உறுதிச்செய்யப்படுகிறது. இதனை பேரங்காடி ஊழியர்கள் பொருட்களை குறையும் போது மீண்டும் அதற்கு புதியப் பொருட்களைக் கொண்டு அடுக்குவதன் மூலம் அறிய முடிகிறது.

செபராங் பிறையில் உள்ள துரித உணவு விற்பனை மையங்கள் உட்பட பெரும்பாலான உணவகங்கள் வணிகத்திற்காக திறந்தே உள்ளன. இருப்பினும், குறைவான வாடிக்கையாளர்கள் மட்டுமே அங்கே அமர்ந்து உண்ணுவதையும் அல்லது உணவை பொட்டலத்தில் எடுத்து செல்வதையும் பார்வையிடப்பட்டது.


பினாங்கின் முதல் LRT சேவை பாயான் லெப்பாஸ் இருந்து தஞ்சோங் பூங்கா வரை நிர்மாணிக்கத் திட்டம்

ஜார்ச்டவுன் – பினாங்கின் முதல் இலகு இரயில்(LRT) போக்குவரத்து சேவை முன்மொழியப்பட்ட முதல் நிர்மாணிப்புத் திட்டம் கொம்தாரில் முடிவதற்குப் பதிலாக தஞ்சோங் பூங்கா வரை நீட்டிக்கப்படும் என்று மத்திய அரசாங்கம் இன்று அறிவித்தது.

இந்த் நற்செய்தியை போக்குவரத்து அமைச்சர் லோக் சியூ ஃபூக் கூறினார்.

இருப்பினும், இந்த இரயில் சேவை தீவின் வடகிழக்கு வரை நீட்டிக்கப்பட்டாலும், கொம்தாரில் உள்ள நிலையம் பொதுமக்களின் முக்கிய போக்குவரத்து மையப் புள்ளியாகத் திகழும்.

தொடக்கத்தில், பினாங்கு LRT

திட்டம் கொம்தார் முதல் பாயான் லெப்பாஸ் வரை மட்டுமே நிர்மாணிக்கப்படும் என்று தெரிவிக்கப்பட்டது.

“இந்த நிலையம் முதலில் சியா போய் நகர்ப்புற தொல்பொருள் பூங்காவில் கட்ட அடையாளம் காணப்பட்டது.

“முதல் நிர்மாணிப்பில் 27 கி.மீ நீளத்தில் 27 நிலையங்கள் அமைக்கப்படும் என்று எதிர்பார்க்கிறோம்.

“இந்த பாயான் லெப்பாஸ் – தஞ்சோங் பூங்கா நிர்மாணிப்பு முதல் கட்டத்தின் கீழ் வருகிறது. கட்டுமானப் பணியை விரைவில் தொடங்குவோம் என்று நம்புகிறோம். மேலும், ஐந்தாண்டுகளில் முடிக்க முடியும் என்று நம்புகிறோம்,” என்று லோக் இன்று சியா போய் நகர்ப்புற தொல்பொருள் பூங்காவில் முன்மொழியப்பட்ட LRT

நிலையத்தைப் பார்வையிட்ட பிறகு இவ்வாறு கூறினார்.

இந்தச் செய்தியாளர் சந்திப்புக் கூட்டத்தில் மாநில முதலமைச்சர் மேதகு சாவ் கொன் இயோவ் கலந்து கொண்டார்.

LRT டிப்போ அமைக்கப்படும் இடம் தெரியாமல், இத்திட்டத்தை தொடங்குவதற்கான பட்ஜெட் மற்றும் பிற நடவடிக்கைகளை இறுதி செய்வது சாத்தியமில்லை என்று லோக் வலியுறுத்தினார்.

“இந்த விஷயத்தை நிதி அமைச்சின் கவனத்திற்குக் கொண்டு செல்வதற்கு முன், அதற்கான இடத்தை விரைவில் உறுதி செய்ய வேண்டும்.

“மாநில மற்றும் மத்திய அரசாங்கம் ஒப்புக்கொண்ட ஒரு விஷயம் என்னவென்றால், முன்மொழியப்பட்ட பினாங்கு தெற்கு தீவு(PSI) திட்டத்தின் A தீவின் கீழ் கட்டப்படாது.

“நான் முன்பே குறிப்பிட்டது போல், மத்திய அரசாங்கம் LRT

திட்டத்தை செயல்படுத்துவதில் மட்டுமே ஈடுபடும், PSI திட்டத்தில் அல்ல.

“மாநில அரசாங்கம் மற்றும் திட்ட மேலாளர் MRT Corp (Mass Rapid Transit Corporation)  இருந்து பரிந்துரைகள் உள்ளன.

“ஆனால், நாம் அனைத்து பரிந்துரைகளையும் கவனமாக சீர்தூக்கிப் பார்க்க வேண்டும். எடுத்துக்காட்டாக, டிப்போ பொருத்தமான மற்றும் பிரதான இடத்தில் அமைந்திருப்பதை நாங்கள் உறுதி செய்ய வேண்டும். இதன் வழி,  பொது மக்கள் அம்மாநிலத்தில் உள்ள மற்ற வசதிகளை அல்லது இடத்தை எளிதாக அணுக முடியும்,” என்று லோக் மேலும் கூறினார்.

பிரதமர் டத்தோஸ்ரீ அன்வார் இப்ராஹிம் மே,6 அன்று பினாங்கின் முதல் LRT திட்டத்திற்கு நிதியளிக்க மத்திய அரசாங்கம் ஒப்புக்கொண்டது என்ற நற்செய்தியை வெளியிட்டார்.

இருப்பினும், பினாங்கு தெற்குத் தீவு (PSI) திட்டத்தின் அளவை அன்றே குறைக்குமாறு பினாங்கு அரசாங்கத்திடம் பிரதமர் வலியுறுத்தினார்.

இதற்கிடையில், செய்தியாளர் சந்திப்பில் அமைச்சர் லோக், அனைத்தும் சீராக நடந்தால், இந்த ஆண்டு இறுதிக்குள் முதல் கட்டம் (பாயான் லெப்பாஸ் – தஞ்சோங் பூங்கா) நிர்மாணிப்புக்கான குத்தகை தொடங்கும் என்று நம்பிக்கை தெரிவித்தார்.

LRT திட்டக் கட்டுமானத்தின் போது நிலம் கையகப்படுத்துதல் விஷயங்களைப் பற்றி  கேட்டபோது, இந்தப் பிரச்சனையை எதிர்கொள்ளாமல்  இம்மாதிரியான  பெரிய திட்டத்தை செயல்படுத்துவது சாத்தியமற்றது என்று லோக் கூறினார்.

“நாங்கள் அரசாங்க நிலத்தையும், தற்போதுள்ள மத்திய மற்றும் PDC நிலத்தையும் பயன்படுத்த முயற்சிப்போம். மேலும், இந்த விஷயத்தில் தனியாருடன் இணைந்து செயல்படவும் நாங்கள் தயாராக இருக்கிறோம்,” என்று அவர் மேலும் கூறினார்.

மாநில போக்குவரத்து மற்றும் உள்கட்டமைப்பு ஆட்சிக்குழு உறுப்பினர் சாய்ரில் கிர் ஜோஹாரி, ஆட்சிக்குழு உறுப்பினர் இயோ சூன் ஹின், மாநிலச் செயலாளர் டத்தோ முகமட் சாயுதி பாக்கர், கொம்தார் சட்டமன்ற உறுப்பினர் தே லாய் ஹெங் மற்றும் பெங்காலான் கோத்தா சட்டமன்ற உறுப்பினர் டேனியல் கூய் ஆகியோர் கலந்து கொண்டனர்.


பினாங்கில் அதிகமாக தமிழ் இலக்கியம் சார்ந்த நிகழ்வுகள் நடத்த வேண்டும் – பேராசிரியர்.

பேராசிரியர் ப.இராமசாமி, பினாங்குத் தமிழ் எழுத்தாளர் சங்கத் தலைவர் டாக்டர் வெ.தேவராஜுலு, மலேசியத் தமிழ் நெறி கழக தேசியத் தலைவர் இரா.திருமாவளவன், கவிஞர் சோலை முருகன் மற்றும் சங்க செயலவை உறுப்பினர்கள்.

பினாங்குத் தமிழ் எழுத்தாளர் சங்க ஏற்பாட்டில் இடம்பெற்ற செந்துறை கவிஞர் சோலை முருகன் இயக்கிய விழா மற்றும் கவிதைப் போட்டிக்கானப் பரிசளிப்பு விழா இனிதே நடைபெற்றது
.

 “
பினாங்கு மாநிலத்தில் அதிகமான தமிழ் இலக்கியம் சார்ந்த நிகழ்வுகள் நடத்த முற்பட வேண்டும்
.
எழுத்தாளர்கள் தரமான இலக்கியத்தை படைப்பதற்கு ஏற்றவாறு தனது வாழ்கையிலும் சிறந்த மாண்பினை பின்பற்றி பொது மக்களுக்கு சிறந்த முன்னுதாரணமாத் திகழ வேண்டும்
,
என இலக்கிய விழாவினை அதிகாரவப்பூர்வமாகத் தொடக்கி வைத்து பினாங்கு மாநில இரண்டாவது துணை முதல்வர் பேராசிரியர் ப
.
இராமசாமி கேட்டுக்கொண்டார்
.

தமிழ் வாழ்த்து
,
தமிழ்க் கலாச்சார நடனம்
,
காதுக்கினிய தமிழ் அறமூட்டும் பாடல்கள்
,
தலைமையுரை
,
சிறப்புரை
,
இலக்கிய உரைகள் என்று பல்வேறு அம்சங்களுடன் மிகவும் சிறந்த முறையில் நடந்த இலக்கியத் திருவிழாவில் கவிதைப் போட்டியில் கலந்து கொண்டு
,
மிகச்சிறந்த கவிதைகளை புணைந்த
8
கவிஞர்களுக்குப் பாராட்டு
,
ரொக்கப் பணம்
,
சான்றிதழ்
,
நினைவுச் சின்னம் என்று வழங்கி சிறப்பு செய்யப்பட்டார்கள்
.

தேசியக் கீதம்
,
தமிழ் வாழ்த்துடன் தொடங்கிய பினாங்குத் தமிழ் எழுத்தாளர் சங்க இலக்கியத் திருவிழாவில்
,
நிகழ்சியின் ஏற்பாட்டுக்குழு ஒருங்கிணைபாளரும்
,
சங்கத்தின் செயலாளருமான செ
.
குணாளன் வரவேற்புரையுடன் நிகழ்சியை தொகுத்து வழங்க
,
சங்கத்தின் தலைவர் டாகடர் வெ
.
தேவராஜுலு தலைமையுரை நிகழ்த்தினார்
.

நிகழ்வில் கலந்து கொண்ட பொது மக்கள்

பினாங்கு எழுத்தாளர் சங்கத்திற்கு தொடர்ந்து நல்லாதரவி வழங்கி வரும் பேராசிரியர் ப
.
இராமசாமி அவர்களுக்கு நன்றி மாலை சூட்டினார் அச்சங்கத்தின் செயலாளர் செ
.
குணாளன்
.

பினாங்குத் தமிழ் எழுத்தாளர் சங்க பொறுப்பாளர்கள் முழுக்க முழுக்க இயக்கிய உரையை நிகழ்த்தினர்
,
அந்த வகையில் சங்க பொருளாளர் கு
.
கிருஷ்ணசாமி உலக வாழ்வியல் நூல் திருக்குறள் என்ற தலைப்பிலும்
,
முருகு மாதவன் மலேசியத் திருநாட்டில் கவிதை இலக்கியம் என்றும் சிறப்பான உரையை ஆற்றினர்
.

இறுதியாக தலைநகரைச் சேர்ந்த தனித் தமிழ் வேந்தன் ஐயா இரா
.
திருமாவளவன் தமிழினத் தொன்மமும் இலக்கிய பெருவளமும் என்ற தலைப்பில் மிக அற்புதமான இலக்கிய உரையை சுவைஞர்களுக்கு வழங்கினார்
.

இந்நிகழ்வில் மலேசிய குற்றத் தடுப்பு அறவாரிய பினாங்கு மாநிலத் துணைத் தலைவர் டத்தோ புலவேந்திரன்
,
மேஜர் காளீஸ்வரன்
,
கெடா
,
பினாங்கு
,
பேரா மாநில பிரமுகர்கள்
,
இலக்கிய ஆர்வலர்கள் கலந்து கொண்டனர்
.

புக்கிட் மெர்த்தாஜாம்
,
பண்டார் பெர்டாவில் உள்ள செபராங் பிறை நகராண்மைக் கழகத்தில் பினாங்குத் தமிழ் எழுத்தாளர் சங்கத்தின் ஏற்பாட்டில் நடந்த செந்துறை கவிஞர் இலக்கிய விழாவில் மண்டபம் நிறைய இலக்கிய கலைஞர்கள் கலந்து கொண்டார்கள்
.


பினாங்கில் அனைத்துலக தர விளையாட்டு அரங்கம்

ரெலாவ் நீச்சல் குளம்.

ரெலாவ் விளையாட்டு வளாகம் பிப்ரவரி மாதம் பொது மக்கள் பயன்பாட்டுக்குத் திறக்கப்படும் என மாநில முதல்வர் மேதகு லிம் குவான் எங் தெரிவித்தார். பினாங்கு மாநகர் கழகத்தின் ரிம21 லட்சம் நிதி ஒதுக்கீட்டில் கட்டப்பட்ட இந்த விளையாட்டு வளாகம் 20 மாதம் கால வரையறையில் நிர்மாணிக்கப்பட்டது என்றார்.

இத்திட்டம் மற்றொரு மாநில அரசின் மக்கள் நல திட்டமாக இடம்பெறுவதாகத் தெரிவித்தார். பொது மக்கள் உடல் பயிற்சி செய்வதில் கூடுதல் கவனம் செலுத்த வேண்டும் என்றும் இதன் வழி பினாங்கின் சுகாதாரமான மாநில இலக்கு நிறைவடையும் என செய்தியாளர் சந்திப்பில் தெரிவித்தார்.

மாநில அரசு கடந்த புக்கிட் குளுகோர் இடைத்தேர்தல் பிரச்சாரத்தின் போது ரெலாவ் பகுதியில் ஒரு விளையாட்டு அரங்கம் நிர்மாணிப்பதாக அளித்த வாக்குறுதி நிறைவேற்றப்பட்டது என அகம் மகிழ தெரிவித்தார். நம்பிக்கை கூட்டணி அரசு வாக்குறுதியை நிறைவேற்றும் என விளையாட்டு அரங்கத்தை நேரில் பார்வையிட்ட முதல்வர் தெரிவித்தார். மாநில அரசின் ‘வாக்குறுதி நிறைவேற்றப்பட்டது ” என்றார்

விளையாட்டு அரங்கத்தின் இறுதிக்கட்ட நிர்மாணிப்புப் பணிகளைப் பார்வையிட்ட முதல்வர் சீனப் பெருநாள் கொண்டாட்டத்திற்குப் பின் அதிகாரப்பூர்வ திறப்பு விழா காணும் என்றார்.

பூப்பந்து அரங்கம்

நிகழ்வில் மாநகர் தலைவர் டத்தோ பத்தாயா இஸ்மாயில், கழக செயலாளர் இயோ சூன் இன் மற்றும் பொறியியலாளர் லோ மெய் ஈ கலந்து கொண்டனர்.

இந்த விளையாட்டு வளாகம் அனைத்துலக தரத்தில் கட்டப்பட்டுள்ளது. இந்த அரங்கத்தில் ஒலிம்பிக் விளையாட்டு தர நீச்சல் குளம் மற்றும் பூப்பந்து அரங்கம் அமைக்கப்பட்டது. இதன் வழி பினாங்கில் உலக தர விளையாட்டு அரங்கம் இடம்பெறுகிறது என்பது சாலச்சிறந்தது.


பினாங்கில் ஆட்சி மாற்றத்திற்குப் பின்னர் ஓர் ஆலயம் கூட உடைக்கப்படவில்லை–பேராசிரியர்.

ஜார்ச்டவுன் – பினாங்கு இந்து அறப்பணி வாரியத்தின் முயற்சியில் மலேசியாவில் முதல் இந்திய அருங்காட்சியகம் அறப்பணி வாரிய வளாகத்தில் நிறுவப்பட்டு அண்மையில் திறப்பு விழாக் கண்டது. இந்த அருங்காட்சியகம் மேலும் விரிவாக்கம் செய்யப்பட்டு இன்று (14/4/2019)

பினாங்கு மாநில இரண்டாம் துணை முதல்வர் பேராசிரியர் ப.இராமசாமி மற்றும் இந்தியா உயர் ஆணையர் மாண்புமிகு ஶ்ரீ மிரிதுல் குமார் ஆகியோரால் கோலாகலமாக திறப்பு விழாக் கண்டது.

காட்சிக்கு வைக்கப்பட்டிருக்கும் இந்திய பாரம்பரிய பொருட்களை வருகையாளர்கள் பார்வையிட்டனர்.

200 ஆண்டுகளுக்கு முன்பு இந்தியாவில் இருந்து இங்கு வந்த இந்தியர்களின் வரலாற்றுகளையும் மரபுகளையும் அடையாளங்கண்டு இங்கு காட்சிக்கு வைக்கப்பட்டுள்ளது என தமதுரையில் குறிப்பிட்டார் பேராசிரியர். மாநில அரசு வழங்கிய இந்நிலத்தில் இந்தியர்களுக்கு நன்மையளிக்கும் இத்திட்டத்தை கொண்டுவந்ததற்கு தாம் பெருமிதம் கொள்வதாகவும் இதனை மெய்ப்பிக்க துணைபுரிந்த அறப்பணி வாரிய தலைமை நிர்வாக அதிகாரி டத்தோ இராமசந்திரனுக்கும் தனது நன்றியை நவிழ்ந்தார்.

“பினாங்கு மாநிலத்தில் இன, மத, சமயம் பேதமின்றி தற்போது ஜனநாயகம் மற்றும் மனித உரிமைகள் முற்றிலும் இணக்கமாக உள்ளது” என்று ராமசாமி உறுதிப்படுத்தினார். மேலும், மாநில அரசு பல்வேறு கலாச்சார அம்சங்களைப் பாதுகாப்பதில் அதிக கவனம் செலுத்தி வருவது இந்த அருங்காட்சியகத்தின் திறப்பு விழா சித்தரிக்கின்றது. இந்த அருங்காட்சியகம், மாநில மற்றும் மலேசிய இந்திய பாரம்பரியத்தை பாதுகாக்கும் வகையில் ஒரு பெரிய மையக்கல்லாக திகழ்கிறது.

இந்தியர்களுன் பண்டைய கால உபயோக பொருட்கள்

“பினாங்கு மாநில அரசு அறிவித்தது போல இங்கு ஆட்சி மாற்றத்திற்கு பின்னர் ஓர் ஆலயம் கூட உடைக்கப்படவில்லை; மாறாக ஆலயங்கள் பாதுகாக்கப்படுகின்றன; மேம்பாட்டுத் திட்டங்களால் பாதிக்கப்படும் ஆலயங்களை மற்றொரு இடங்களில் நிர்மாணிக்கப்படுகின்றன; எனவே, பினாங்கில் ஆலயம் உடைக்கப்படுவது வருங்காலங்களிலும் நிகழாது”, என இந்து அறப்பணி வாரிய தலைவருமான பேராசிரியர் ப.இராமசாமி நம்பிக்கை தெரிவித்தார்.

மேலும், “இந்தியா மற்றும் பினாங்கு இடையே சுமுகமான உறவு பல ஆண்டுகளாக தொடர்ந்து வருகிறது, இதனிடையே, நம்பிக்கை கூட்டணி அரசாங்கம் தனது தேர்தல் கொள்கை அறிக்கையில் குறிப்பிடப்பட்டுள்ளபடி மலேசியாவில் அனைத்து மாநிலங்களிலும் இந்து அறப்பணி வாரியம் அமைக்க மத்திய அரசுடன் இணைந்து முயற்சிகள் மேற்கொள்ளப்படும். இந்து அறப்பணி வாரியம் அமைப்பது தொடர்பாகவும் அதன் முக்கியத்துவம் பற்றியும் பிற மாநிலங்களில் விழிப்புணர்வை ஏற்படுத்தவும் பிரச்சாரம் நடத்தப்படுகின்றன.

இதனிடையே, நிகழ்வில் சிறப்புரை வழங்கிய இந்தியா உயர் ஆணையர் மாண்புமிகு ஶ்ரீ மிரிதுல் குமார் பினாங்கு வாழ் அனைத்து இந்தியர்களுக்கும் தனது சித்திரை புத்தாண்டு, விஷு மற்றும் வைசாக்கி வாழ்த்துகளை தெரிவித்துக் கொண்டார். பினாங்கில் இந்தியர்களுக்கு வழங்கப்படும் முன்னுரிமையும் மரியாதையும் தமக்கு பெருமிதம் அளிப்பதாக முதல் முறையாக பினாங்கிற்கு வருகையளித்த அவர் குறிப்பிட்டார். இந்திய சமூகத்தினர் தொடர்ந்து பினாங்கு மாநிலத்தின் வளர்ச்சிக்கு முன்னோடியாக திகழ வேண்டும் என ஆணையர் கேட்டுக் கொண்டார்.

தற்போது ஐந்து பிரிவுகளாக திறக்கப்பட்டுள்ள பினாங்கு இந்து அறப்பணி வாரிய இந்திய அருங்காட்சியகம் இந்தியர்களின் பண்டைய காலத்து தொழில் திறன், அவர்கள் இந்தியாவில் இருந்து பினாங்கிற்கு வருகையளித்த கப்பல் மற்றும் பயணச் சீட்டு காட்சி, இந்தியர்களின் அன்றாட வாழ்க்கை முறையில் பயன்படுத்தப்பட்ட பொருட்கள், குழந்தைகள் பொருட்கள், திருமண வைபவ காட்சிகள் மற்றும் பாரம்பரிய விளையாட்டுகள் என ஐந்து பிரிவுகளாக அமைக்கப்பட்டுள்ளன. இந்த அருங்காட்சியகம் இந்தியர்கள் மட்டுமின்றி உள்ளூர் மற்றும் வெளிநாட்டு சுற்றுப்பயணிகளையும் வெகுவாக கவரும் என்பது வெள்ளிடைமலை..


பினாங்கில் இடைநிலைப்பள்ளி மாணவர்களுக்கு தொழில்நுட்ப அடிப்படையிலான திட்டம் தொடக்கம் – முதல்வர்

ஜார்ச்டவுன் – பினாங்கில் உள்ள 10 பள்ளிகளைச் சேர்ந்த சுமார் 300 மாணவர்கள் பென்டேலி கல்வியின் (Bentely Education’s ) DIGITECH திட்டத்தில் கலந்து கொண்டு  பயனடைவார்கள். இது STEM (அறிவியல், தொழில்நுட்பம், பொறியியல் மற்றும் கணிதம்) கல்வியை மேம்படுத்தும் திட்டமாகத் திகழ்கிறது.

பென்ட்லி அமைப்பின் பிராந்திய மூத்த திட்ட மேலாளரான நரேந்திரன் லோகநாதனின் கூற்றுப்படி, இந்த திட்டம் மேல்நிலைப் பள்ளி மாணவர்களான படிவம் 4 மற்றும் படிவம் 5 மாணவர்களுக்கு முன்னுரிமை வழங்கப்படும், என்றார்.

இத்திட்டத்திற்கானப் பாடத்திட்டத்தை பினாங்கு STEM ஆதரவுடன் ஃபார்வர்ட் பள்ளி இணைந்து வடிவமைக்கும், என்றார்.

“இத்திட்டத்தில் இணைவதற்கு மாணவர்கள் தகுதித் தேர்வு எழுத வேண்டும். இதன் மூலம் நாங்கள் சரியான இலக்குக் குழுவைத் தேர்ந்தெடுக்க முடியும்.

“முதல் வருடப் பாடத்திட்டத்தில் மாணவர்கள் அடிப்படை கணினி திறன்களைக் கற்றுக்கொள்வார்கள். மேலும், ஒரு மென்பொருள் எவ்வாறு உருவாக்கப்படுகிறது, அதோடு குறியீடு எவ்வாறு மேம்படுத்தப்படுகிறது என்பதைக் கற்றுக்கொள்வார்கள்.

“இரண்டாம் ஆண்டில், நிஜ உலகில் உள்ள உள்கட்டமைப்பு பிரச்சனைகளைத் தீர்க்க அவர்களுக்கு இருக்கும் கணினி

ஆற்றலைக் கொண்டு எவ்வாறு தீர்வுக்காண்பது என அவர்களுக்கு கற்பிக்கப்படும்.

“உதாரணமாக, நாங்கள் பினாங்கு தெற்குத் தீவு திட்டத்தை (PSI) செயல்படுத்த வேண்டும். மேலும், இது ஐக்கிய நாடுகளின் 12 நிலையான வளர்ச்சி இலக்குகளை இணைக்க விரும்புவதால் இது எங்கள் போட்டித் திட்டத்தின் ஒரு பகுதியாக இருக்கும்,” என்று கொம்தாரில் நடைபெற்ற இத்திட்டத்திற்கான காசோலை வழங்கும் திட்டத்தின் போது அவர் இவ்வாறு கூறினார்.

பென்ட்லி கல்வி நிறுவனம் DIGITECH திட்டத்திற்காக ரிம110,000 நிதியுதவி வழங்கியுள்ளது.

சமீபகாலமாக அறிவியல் பிரிவில் கல்வியைத் தொடரும் மாணவர்களின் எண்ணிக்கை குறைந்து கொண்டே வருவது குறித்தும் நரேந்திரன் தனது கருத்தைப் பகிர்ந்து கொண்டார்.

“இந்தத் திட்டத்தின் மூலம் மாணவர்களிடையே STEM பாடங்களில் ஆர்வத்தைத் தூண்ட வழிவகுக்கும். இத்திட்டம் வெற்றியடைந்தால், நாடு முழுவதும் கொண்டுச் செல்லவும், குறிப்பாக தென்கிழக்கு ஆசியாவில் உள்ள நாடுகளுக்கும் கொண்டு செல்லவும் நாங்கள் விரும்புகிறோம்,” என்று அவர் மேலும் கூறினார்.

இதற்கிடையில், தரமான STEM கல்வியை வழங்குவதற்கும் இளைஞர்களிடையே புத்தாக்கத்திறனையும் வளர்ப்பதற்கும் மாநில அரசாங்கத்தின் தொடர்ச்சியான முயற்சிகளில் இந்த ஒத்துழைப்பு ஒரு குறிப்பிடத்தக்க மையக்கல்லாக அமையும் என்று முதல்வர் மேதகு சாவ் கொன் இயோவ் கூறினார்.

“எங்கள் STEM முன்முயற்சியின் ஒரு பகுதியாக உள்கட்டமைப்பு கற்றல் பாடத்திட்டத்தை, கல்விக்கும் தொழில்துறைக்கும் இடையிலான இடைவெளியைக் குறைக்க பென்ட்லி எங்களுக்கு உதவியுள்ளது.

“இது நமது மாணவர்களுக்கு ஒரு துறையைச் சார்ந்த பயிற்சி திறன்களையும் நிஜ உலக அனுபவங்களையும் வழங்குகிறது. இதன் மூலம், நவீன தொழில்துறையில் மனிதவள கோரிக்கைகளுக்கு ஏற்ப அவர்களைத் தயார்படுத்த முடிகிறது.

“இத்திட்டத்தைத் தவிர, பென்ட்லி கடந்த ஆண்டு கீழ்நிலை இடைநிலைப்பள்ளி மாணவர்களுக்கு வடிவமைப்பு-பொறியியல்- உருவாக்கம் திட்டத்தின் மூலமாகவும் நிதியுதவி அளித்துள்ளது. இத்திட்டம் மிகப்பெரிய வெற்றியை அடைந்தது, இதில் மொத்தம் 50 மாணவர்கள் 3D வடிவமைப்பு மற்றும் கட்டிடங்களை நிர்மாணிப்பதற்கான மதிப்புமிக்க நுண்ணறிவுகளைப் பெற்றனர்.

“இந்த ஆண்டு, பென்ட்லி மீண்டும் இந்த திட்டத்தை வழிநடத்த ஒப்புக்கொண்டது. இது சுமார் 150 மாணவர்களைக் கொண்ட ஏழு பள்ளிகளை உள்ளடக்கும்,” என்று சாவ் கூறினார்.

“இந்த நிதி ஒதுக்கீடு, மாணவர்களுக்கு நிதியுதவியாக மட்டுமின்றி எங்கள் மாணவர்கள் சிறந்து விளங்குவதற்கும் அவர்களின் கனவுகளை நனவாக்குவதற்கும் ஊக்கமளிக்கும் ஆதாரமாகவும் அமைகிறது”, என மாநில முதல்வர் நம்பிக்கை தெரிவித்தார்.


சாலைத் தடுப்புகள் வழியாகச் செல்லும் பொது மக்கள் அதிகாரிகளுக்கு நல்ல ஒத்துழைப்பு நல்குகின்றனர்

ஜார்ச்டவுன் –  பிப்ரவரி,2  2021 அன்று மாநிலத்தில் அமல்படுத்திய நடமாட்ட கட்டுப்பாட்டு ஆணையின் (பி.கே.பி) விதிமுறைகளை மீறியதற்காக 32 சம்மன்கள் மட்டுமே பினாங்கு மலேசிய அரசு காவல்துறை (பி.டி.ஆர்.எம்) வழங்கியுள்ளது.

பினாங்கு காவல்துறைத் தலைவர், கமிஷனர் டத்தோ சஹாபுதீன் அப்துல் மனன் கூறுகையில், வெளியிடப்பட்ட அனைத்து சம்மன்களும் மாநிலம் முழுவதும் மேற்கொள்ளப்பட்ட 45 சாலைத் தடுப்புகளில் (எஸ்.ஜே.ஆர்) வழங்கப்பட்டுள்ளன.

“இன்று 32 சம்மன்கள் மட்டுமே வழங்கப்பட்டுள்ளன. ஆனால், திரும்பிச் செல்லும் உத்தரவு மற்றும் ஆலோசனை நடவடிக்கை சார்ந்த 1,907 வழக்குகள் பதிவுச்செய்யப்பட்டுள்ளன,” என்று அவர்  சிறப்பு நேர்காணலில் வாயிலாக முத்துச்செய்திகள் நாளிதழிடம் கூறினார்.

சஹாபுதீன் கூறுகையில்,பினாங்கில்  நிர்ணயிக்கப்பட்ட நிர்வாக நடைமுறை (எஸ்.ஓ.பி)  98 சதவீதம் பின்பற்றப்படுகிறது.

“பினாங்கில் பொது மக்கள் சூழ்நிலைக்கு ஏற்றவாறு நடத்துக்கொள்கின்றனர்.

எனவே, காவல் துறை முதலில் ஆலோசனை வழங்கும் யுக்தியை பயன்படுத்து, பின்னர் எஸ்.ஓ.பியை மீறுபவர்களுக்கு எதிராக சம்மன் கொடுப்பதற்கு முன் எச்சரிப்போம்,” என்று அவர் மேலும் கூறினார்.

பி.கே.பி 1.0 மற்றும் பி.கே.பி 2.0 காலகட்டத்தில் 843 காவல் படை அதிகாரிகள் கொண்டு பினாங்கு மாநிலத்தில் ஐந்து மாவட்டங்களிலும் 45 சாலைத் தடுப்புகளை  மேற்கொண்டுள்ளன.

ஒவ்வொரு சாலை தடுப்பு முகாமும் காவல் துறை தலைமையில் செயல்படுகிறது.அதே நேரத்தில், மலேசிய ஆயுதப்படை(ஏ.டி.எம்), மலேசிய தன்னார்வத் துறை (ரெலா) மற்றும் போலிஸ் தன்னார்வலர்கள் ஆகியோர் உடன் கடமையில் ஈடுப்படுகின்றனர்,” என்று அவர் கூறினார்.

இதற்கிடையில், செபராங் பிறையில் பல சாலைத் தடுப்பு இடங்களில் முத்துச்செய்திகள் நாளிதழ் மேற்கொண்ட  ஆய்வில், போக்குவரத்து சற்று நெரிசலாக இருந்தாலும், அவைக் கட்டுப்பாட்டில் உள்ளது என்று கண்டறியப்பட்டது.

சாலைத் தடுப்புகள் வழியாகச் செல்லும் பொது மக்கள் அதிகாரிகளுக்கு நல்ல ஒத்துழைப்பு நல்குவதைக்  காண முடிந்தது.

வாகனமோட்டியை காவல்துறை அதிகாரி சோதனையிட்டார்

செபராங் பிறையில்  எட்டு சாலை தடுப்புகள் போடப்பட்டு பொது மக்களின் நடமாட்டம் கண்காணிக்கப்படுவது குறிப்பிடத்தக்கது.


பினாங்கில் இனி வறுமை இல்லை

ஆட்சிக்குழு உறுப்பினர்கள் முன்னிலையில் சபாநாயகர் திரு ஹஜி அப்துல் ஹலிமுடனும் முதலாம் துணை முதல்வர் டத்தோ மன்சோர் ஒஸ்மானுடனும் இணைந்து முதல்வர் உயர்திரு லிம் குவான் எங் அணிச்சல் வெட்டி சட்டமன்ற கூட்டத்தை இனிதே நிறைவு செய்கிறார்.

பினாங்கு வாழ் குடும்பங்கள் குறைந்தபட்ச மாத வருமானத்தை அதாவது வறுமைக் கோட்டிற்கு மேலாக ரிம600-லிருந்து ரிம770-ஆக பெறுவதற்கு   2013-ஆம் ஆண்டிற்காகப் பினாங்கு மாநில அரசு ரிம 20 மில்லியன் ஒதுக்கீடு செய்துள்ளது. இதன் அடிப்படையில், ரிம770க்கும் குறைவாக மாத வருமானம் பெறும் குடும்பங்களுக்கு மாநில அரசு தொகை அதிகரிப்புச் ‘top-up’ செய்து அவர்களின் வருமானம் குறந்தது ரிம770-ஆக இருப்பதை உறுதி செய்யும்.

     அண்மையில் நடைபெற்ற இந்த ஆண்டின் இரண்டாம் தவணைக்கான சட்டமன்றச் சந்திப்புக் கூட்டத்தில் மாண்புமிகு பினாங்கு முதல்வர் லிம் குவான் எங் ‘Agenda Ekonomi Saksama’ (AES) எனப்படும் நியாயமான பொருளாதாரத் திட்டம் என்ற கருப்பொருளில் பினாங்கு மாநிலத்தின் 2013-ஆம் ஆண்டிற்கான வரவு செலவுத் திட்டத்தைப் படைத்தார். 2009-ஆம் ஆண்டு தொடக்கம் முதல் ஏழைக்கு ஆதரவு ‘pro-poor’ என்னும் திட்டத்தை அமல்படுத்தியதன் வழி பினாங்கு மாநிலம் மிகக் கடுமையான வறுமை எனக் கருதப்பட்ட வறுமைக் கோட்டின் குறைந்தபட்ச மாத வருமானத்தை ரிம500-லிருந்து ரிம600க்கு உயர்த்தி வெற்றி கண்டது. அவ்வகையில், இம்முறை மக்கள் கூட்டணி அரசு பினாங்கு மாநிலத்தில் வறுமையை முற்றாக ஒழிப்பதற்கான தீவிர செயற்திட்டத்தில் இறங்கியுள்ளது.

மாநிலத்தின் சிறந்த நிர்வாகத்தால் 2011-ஆம் ஆண்டில் சிறந்த பொருளாதார வளர்ச்சியைப் பதிவு செய்ததன் பலனாக 2015-க்குள் வறுமையை ஒழிக்க வேண்டும் என்ற மாநில அரசின் தூர நோக்குக் குறிக்கோளை இரண்டு ஆண்டுகளுக்கு முன்னமே அதாவது 2013-இல் அடைந்திட அரசு எண்ணம் கொண்டுள்ளது. தொடர்ந்து, அடுத்த ஆண்டுக்கான சமூகம் மற்றும் பொது நல திட்டங்களுக்காக மக்கள் கூட்டணி அரசு ரிம60,000 ஒதிக்கீடு செய்துள்ளதாக முதல்வர் லிம் குறிப்பிட்டார். மேலும், இந்தத் திட்டங்களின் மூலம் பினாங்கு மாநில அரசு மலேசியாவில் முதல் மாநிலமாகச் சுழியம் வறுமை, சுழியம் வேலையின்மை, சுழியம் ஊழல் மட்டுமன்றி நிச்சயம் ஒரு நாள் சுழியம் கடன்தொகையையும் பதிவு செய்யும் என்றும் கருத்துரைத்தார்.

மனித மூலதனத்தின் வளர்ச்சிக்காக மூலதன உதவி பெறும் பள்ளிகளான அரசு சமூகச் சமயப் பள்ளிகள், சீனப் பள்ளிகள், தமிழ்ப் பள்ளிகள் மற்றும் சமய நோக்கப் பள்ளிகளுக்காக ரிம12 கோடி ஒதுக்கிடப்பட்டுள்ளது. மேலும், மகளிர், குடும்பம் மற்றும் சமூக மேம்பாட்டை ஊக்குவிக்கும் வகையில், மகளிர் அறிவுத் திறன்களை வளர்ப்பதற்குத் தேவையான வசதி வாய்ப்புகளை ஏற்படுத்தித் தர    ரிம 2.3 கோடியும், மார்பக புற்றுநோயைத் தவிர்ப்பதற்கு மகளிர் இலவச மெமொகிராம் ‘Memogram’ பரிசோதனை செய்து கொள்ள சட்டமன்றத்துடன் இணைந்து நடத்தும் மார்பக புற்றுநோயில்லா உடல்நலத் திட்டத்திற்காக ரிம3 கோடியும் ஒதுக்கீடு செய்துள்ளது. தொடர்ந்து, விளையாட்டு மேம்பாட்டிற்காக 7.67 கோடியும் இளைஞர்கள் உள்ளடக்கிய நிகழ்ச்சிகளுக்காக ரிம752,000-உம் ஒதுக்கப்பட்டுள்ளது. அதுமட்டுமல்லாமல் பினாங்கு முழுவதும் ஃபுட்சால் அரங்கம் அமைக்க ரிம5 கோடி சிறப்பு மானியமும் வழங்கப்படவுள்ளது. இவற்றைத் தவிர பொதுச் சேவை மேம்பாட்டுக்காக 7.466 கோடி மானியங்களும், விவசாயத் துறை மேம்பாட்டுக்காக ரிம7.18 கோடி மானியங்களும் ஒதுக்கப்பட்டுள்ளன. முதல்வரின் முழு வரவு செலவுத் திட்டத்தைக் காண
www.penang.gov.my
 என்னும் அகப்பத்தையோ cmlimguaneng என்னும் முகநூல் பக்கத்தையோ வலம் வரலாம்.


பினாங்கில் இரண்டாவது பெண் ஆட்சிக்குழு உறுப்பினராக நோர்லேலா பதவிப்பிரமானம்.

ஜார்ச்டவுன்- பினாங்கு மாநில சட்டமன்ற உறுப்பினரான டாக்டர். நோர்லெலா அரிஃபின், இன்று அதிகாரப்பூர்வமாக ஆட்சிக்குழு உறுப்பினராக   பதவியேற்றார்.

பெனாந்தி சட்டமன்ற உறுப்பினரான அவர் சுகாதாரம், விவசாயம், வேளாண்மை   மற்றும் கிராமப்புற வளர்ச்சி ஆட்சிக்குழு உறுப்பினராக மாநில ஆளுநர் துன் டாக்டர் அப்துல் ரஹ்மான் அப்பாஸ் முன்னிலையில் பதவிப்பிரமானம் எடுத்துக்கொண்டார்.  இந்நிகழ்வு இன்று காலை 11.00 மணியளவில் ஸ்ரீ முத்தியாராவில் நடைபெற்றது.

நியமனம் சான்றிதழ், பதவி உறுதிமொழி மற்றும் இரகசிய உறுதிமொழி ஆகியவற்றின் விழாவில் தோ புவான் மஜிமோர் ஷெரீப் கலந்து கொண்டார்.

இந்நிகழ்வில் மாநில முதல்வர் மேதகு சாவ் கொன் யாவ் மற்றும்  அவர் தம் துணைவியார்  தான் லீன் கீ; ஆட்சிக்குழு உறுப்பினர்கள்,  மாநில செயலாளர் டத்தோ அப்துல் ரசாக் ஜாஃபர், மாநில நிதி அதிகாரி, டத்தோ சாருல் பஹியா அபு, மாநில சட்ட ஆலோசகர் டத்தோ நோராஸ்மி மொஹமட். நாராவி, மாநில சட்டமன்ற உறுப்பினர்கள்  மற்றும் மாநிலத் துறைத் தலைவர்கள் கலந்து கொண்டனர்.

கடந்த மார்ச் 4-ஆம் தேதி

செபராங் ஜெயா சட்டமன்ற உறுப்பினரான அஃபிப் பஹாருடின் ஆட்சிக்குழு உறுப்பினர் பதவியை ராஜினாமா செய்ததைத் தொடர்ந்து அப்பதவிக்கு நோர்லேலா நியமனம் செய்யப்பட்டார்.

இதற்கிடையில், இந்நியமனம் குறித்து நோர்லேலா நன்றித் தெரிவித்தார்.

பினாங்கு மாநிலத்தில் மக்கள் நீதிக் கட்சியைப்(பி.கே.ஆர்)  பிரதிநிதித்து

 முதல் பெண்  ஆட்சிக்குழு உறுப்பினராகத் தான்  பதவிப்பிரமானம் எடுப்பதற்கு வாய்ப்பு நல்கிய அக்கட்சி மற்றும் மாநில முதல்வருக்கு நன்றிக்கூறினார்.

“தற்போது பினாங்கில் இரண்டு பெண் ஆட்சிக்குழு உறுப்பினர்கள் உள்ளனர். ஆட்சிக்குழு உறுப்பினர் சொங் எங் ( மகளிர் & குடும்ப மேம்பாடு, பாலின ஈடுபாடு, இஸ்லாம் அல்லாத மத விவகார ஆட்சிக்குழு உறுப்பினர்)  மற்றும் பிற ஆட்சிக்குழு உறுப்பினர்களுடன் சிறந்த சேவையை ஆற்ற முடியும் என நம்பிக்கைக் கொள்வதாகக் கூறினார்.


பினாங்கில் இலவச எந்திர மனித உருமாற்றக் கண்காட்சி

கண்காட்சியில் இடம்பெற்றுள்ள மனித உருமாற்ற எந்திரங்கள்.

பினாங்கு மாநிலத்தில் எந்திர மனித உருமாற்றக் கண்காட்சி (Transformers Exibihition) ஜுலை 10 ஆம் நாள் தொடங்கி 17 செப்டம்பர் 2015 வரை இரு மாதங்களுக்கு நடத்தப்படுகிறது. நோன்புப் பெருநாள், சுதந்திர தினம் மற்றும் மலேசிய தினம் ஆகிய பொது விடுமுறைகளில் பினாங்கு மக்களுக்கு மகிழ்ச்சியை ஏற்படுத்தும் நோக்கத்தில் இந்த கண்காட்சியை நடத்துவதாக பாடாங் கோத்தாவில் நடைபெற்ற செய்தியாளர் சந்திப்பில் அறிவித்தார் பினாங்கு மாநில முதல்வர் மேதகு லிம் குவான் எங்.

2015-ஆம் ஆண்டை பினாங்கு மாநிலத்திற்கு வருகையளிக்கும் ஆண்டாக பிரகடணப்படுத்தப்பட்டிருப்பதால், இந்த எந்திர மனித உருமாற்றக் கண்காட்சி திரளான சுற்றுப்பயணிகளை வெகுவாக ஈர்ப்பது திண்ணமென்று தாம் நம்புவதாகக் குறிப்பிட்டார் முதல்வர். திங்கள் முதல் வெள்ளி வரை நண்பகல் 12 மணிக்கு தொடங்கி நள்ளிரவு 12 மணி வரை இந்த கண்காட்சி நடைபெறுமென்றும் பொது விடுமுறை காலங்களில் காலை 9 மணி முதல் பின்னிரவு 12 மணி வரை கூடுதல் நேரத்திற்கு பொதுமக்கள் இலவசமாக இக்கண்காட்சியை கண்டு களிக்கலாம்.

எந்திர மனித உருமாற்றத்தில் நிகழும் அற்புதங்களையும் அதிசயங்களையும் அனைத்து தரப்பினரும் கண்டு களிப்பது அவசியம் எனவும் நவீனமயமும் புதுமையும் நிறைந்த எந்திர உருமாற்ற மனிதர்களின் பற்பல சாகசங்களை காண்பதற்கும் இரசிப்பதற்கும் பொது மக்களுக்காக பினாங்கு அரசு நல்லதொரு வாய்ப்பை ஏற்படுத்தியுள்ளது பாராட்டக்குறியதாகும். நாட்டில் பொருள் சேவை வரி அமலாக்கத்தின் எதிரொலியால் மக்கள் நிதிச் சுமையில் மன சஞ்சலத்தில் மூழ்கியிருப்பதைக் கருத்தில் கொண்டு மக்கள் குதூகலம் பெறுவதற்கு ஏதுவாக அரசு இதுவரையில் வேறேங்கும் நிகழ்ந்திராத இக்கண்காட்சியை இலவசமாக ஏற்பாடுச் செய்திருப்பது குறிப்பிடத்தக்கதாகும். எனவே, பொதுமக்கள் திரளாக ‘ Optimus Prime & Bumblebee’ எனும் மனித உருமாற்ற எந்திரங்களை காண அழைக்கப்படுகின்றனர்.


பினாங்கில் உகாதி புத்தாண்டு விமரிசையாகக் கொண்டாடப்பட்டது

ஜார்ச்டவுன் – இன்று மாலை ஜார்ச்டவுனில் உள்ள தாமான் டோபி கவுட்டில் உள்ள ஸ்ரீ ராமர் கோயிலில் நூற்றுக்கணக்கான தெலுங்கு சமூகத்தைச் சேர்ந்த பக்தர்கள் உகாதி என்று அழைக்கப்படும் தெலுங்கு புத்தாண்டை மிகுந்த மகிழ்ச்சியுடன் கொண்டாடினர்.

தெலுங்கு சமூகத்தினர் ‘சோபக்ருது’ ஆண்டை வரவேற்கின்றனர்.

பக்தர்கள் தங்கள் பாரம்பரிய உடைகளை அணிந்து, புத்தாண்டை முன்னிட்டு இறையருள் பெற ஆலயத்திற்கு  வருகையளித்தனர்.

கோவிலின் நுழைவாயிலில் வெள்ளை அரிசி மாவு கோலம், தோரணம் மற்றும் வாழை மரங்கள் கட்டப்பட்டு பக்தர்களையும் பார்வையாளர்களையும் கவர்ந்தது.

இந்த விழாவின் போது தெலுங்கு சமூகத்தைச் சேர்ந்த பங்கேற்பாளர்களின் பல்வேறு கலாச்சார நிகழ்ச்சிகளும் நடைபெற்றன.

இந்தக் கொண்டாட்டத்தில் கலந்து கொண்ட மாநில முதல்வர் மேதகு சாவ் கொன் இயோவ், பினாங்கில் உள்ள தெலுங்கு சமூகம் நீண்ட மற்றும் பெருமை வாய்ந்த வரலாற்றைக் கொண்டுள்ளனர். மேலும், அவர்கள் தங்கள் கலாச்சார பாரம்பரியக் கொண்டாட்டத்தை கௌரவிப்பதிலும் பாதுகாப்பதிலும் பெரும் பெருமை கொள்கிறார்கள், என்றார்.

“நமது கலாச்சாரம் நமது அடையாளம், அதுவே  நம்மை ஒரு சமூகமாகத் தனித்துவமாக்குகிறது.

“இன்றையக் கொண்டாட்டம் நமது சுற்றுலாத் துறை மற்றும் கலாச்சார வளர்ச்சிக்கு ஒரு ஊன்றுகோளாகத் திகழ்கிறது.

“இவை அனைத்தும் ‘பினாங்கை நேசிக்கிறேன்’ என்னும்  அரசின் திட்டத்திற்கு உத்வேகத்தை அளிக்கின்றன,” என்று சாவ் தனது உரையில் கூறினார்.

மேலும், மாநில உள்ளாட்சி, வீட்டுவசதி, நகர்ப்புற மற்றும் கிராமப்புற திட்டமிடல் ஆட்சிக்குழுத் உறுப்பினர் ஜெக்டிப் சிங் டியோ, ஜெலுத்தோங் நாடாளுமன்ற உறுப்பினர் ஆர்.எஸ்.என் இராயர், ஜார்ச்டவுன் உலக பாரம்பரிய அமைப்பின் (GTWHI) பொது மேலாளர் டாக்டர் ஆங் மிங் சீ, மலேசிய தெலுங்கு  சங்க (TAM) துணைத் தலைவர் ஸ்ரீ சத்தியா சுதாகரன் மற்றும் பினாங்கு கிளைத் தலைவர் பி. ராமராவ் ஆகியோர் கலந்து கொண்டனர்.

“எனவே, இன்று மாலை நடைபெற்ற இந்தக் கொண்டாட்டம், வெளிநாட்டுப் பார்வையாளர்கள் மற்றும் உள்ளூர் தெலுங்கு சமூகத்தின் வாழ்க்கை முறையைக் காண்பதற்கு ஒரு பொன்னான வாய்ப்பாகும்.

“இந்த விலைமதிப்பற்ற சமூக பாரம்பரியத்தைப் பாதுகாப்பது நமது பகிரப்பட்ட பொறுப்பு என்று நான் உறுதியாக நம்புகிறேன். குறிப்பாக உகாதி கொண்டாட்டம் போன்றவை, நமது வருங்கால சந்ததியினர் பல கலாச்சார நிகழ்ச்சிகளின் தனித்துவத்தையும், பன்முக கலாச்சாரத்தின் மகிழ்ச்சியையும் புனிதத்தையும் பினாங்கில் அனுபவிக்க முடியும் என்பதை உறுதி செய்ய முடியும்.

“இந்த நிகழ்ச்சி நாம் ஒன்று கூடுவதற்கும், ஒருவரிடமிருந்து ஒருவர் கற்றுக்கொள்வதற்கும், நமது மாநிலத்தை மிகவும் சிறப்பானதாக மற்றும் பன்முகத்தன்மையைப் பாராட்டுவதற்கும் ஒரு வாய்ப்பாகும்,” என்று அவர் கூறினார்.

ஒரு முதல்வராக, இந்தக் கலாசார நிகழ்ச்சியில் கலந்து கொள்வதில் பெருமை அடைகிறேன் என்று சாவ் மேலும் கூறினார்.

“நமது கலாச்சார பாரம்பரியத்தை ஆதரிப்பதும், மேம்படுத்துவதும், நமது இளைய தலைமுறையினர் தங்கள் திறமைகளை வெளிப்படுத்த வாய்ப்புகளை வழங்குவதும் நமது கடமை என்று நான் நம்புகிறேன்.

“மாநில அரசும் நமது மாநிலத்தில் கலை மற்றும் கலாச்சாரத்தை தொடர்ந்து ஆதரிக்கும். மேலும் இது போன்ற நிகழ்ச்சிகள் தொடர்ந்து வளர்ந்து வருவதை உறுதி செய்யும்.

“உங்களின் கடின உழைப்பும், அர்ப்பணிப்பும் இந்த நிகழ்ச்சியை மாபெரும் வெற்றியடையச் செய்துள்ளது, என்றார்.

அவரது உரையின் முடிவில்,  பினாங்கு தெலுங்கு சங்க பினாங்கு கிளைக்கு ரிம10,000 ஒதுக்கீடு வழங்குவதையும் சாவ் அறிவித்தார்.

ஜெக்டிப் மற்றும் இராயர் இச்சங்கத்திற்கு முறையே ரிம10,000 மற்றும் ரிம5,000 ஒதுக்கீடு வழங்குவதாக அறிவித்தனர்


பினாங்கில் எம்.ஐ.தி.ஐ அனுமதி பெற்ற கடைகள் நாளை முதல் செயல்படும் – முதல்வர்

ஜார்ச்டவுன் – அனைத்துலக வர்த்தகம் மற்றும் தொழில்துறை அமைச்சின் (எம்.ஐ.தி.ஐ) ஒப்புதல் பெற்ற மின்சார மற்றும் மின்னணு பொ

ருட்கள் மற்றும் சலவை கடைகள் நாளை (ஏப்ரல் 24, 2020)  தொடங்கி காலை 8.00 மணி முதல் இரவு 8.00 மணி வரை செயல்பட அனுமதிக்கப்படுகின்றன.

 எனினும்,

பினாங்கு சிறப்பு பாதுகாப்புக் குழு (ஜே.கே.கே.என்) இன்று நடத்திய சந்திப்புக் கூட்டத்தில் மத்திய அரசு நிர்ணயித்துள்ள நிபந்தனைகளுக்கு கட்டுப்பட்டு இந்த கூடுதல் துறைகள் செயல்பட அனுமதிக்கப்படும் என்று தீர்மானித்துள்ளதை கொம்தாரில் நடைபெற்ற முகநூல் நேரலையில் மாநில முதல்வர் சாவ் கொன் யாவ் அறிவித்தார்.

நடமாட்டக் கட்டுபாட்டு ஆணையின் காலவரை இன்னும் முடியாத வேளையில், அதனை பின்பற்றுவதும் சமூக இடைவெளி கடைப்பிடிப்பதும் அவசியம்; இதன் வழி தொடர்ந்து கோவிட்-19 வழக்குகள் சுழியமாக பதிவாகுவதை உறுதிப்படுத்த முடியும் என மாநில முதல்வர் சாவ் வலியுறுத்தினார்.

இதனிடையே, நாளை முதல் ரமடான் நோன்பு தொடங்கவிருப்பதால் இந்த இக்கட்டான காலகட்டத்தில் அனைத்து முஸ்லிம் நண்பர்களும் இந்த நோன்பு விருதத்தை முழு மனதுடனும் நெறியுடனும் கடைப்பிடிக்க வேண்டும் என தஞ்சோங் நாடாளுமன்ற உறுப்பினருமான சாவ் கொன் யாவ் வேண்டுகோள் விடுத்தார்.

தொழுகை, ரமடான் சந்தை போன்ற வழக்கமான விஷயங்கள் வழக்கம் போல் தொடரப் போவதில்லை என்றாலும், நடமாட்டக் கட்டுப்பாட்டு ஆணையின் அறிவுறுத்தல்களைத் நினைவில் கொண்டு மதக் கடமைகளை தொடர்ந்து நிறைவேற்ற முற்படுவோம்; மேலும், பினாங்கு வாழ் இஸ்லாம் அல்லாத சமூகத்தினர் இஸ்லாம் சமூகத்தினர் ரமலான் நோன்பினை நல்ல முறையில் நிறைவேற்ற இயன்ற ஒத்துழைப்பினை வழங்க வேண்டும்,” என  மாநில முதல்வர் கோரிக்கை முன்வைத்தார்.

கடந்த ஆண்டுகளைப் போல, ரமலான் சந்தைக்கு நடத்த தடை விதித்துள்ளதால் ரமலான் சந்தை வியாபாரிகளும் சிறு வணிகர்களுக்கும் உதவ, இரு ஊராட்சி மன்றங்களும்  மின்னியல் ரமலான் சந்தை மற்றும் இ-பஜார் திட்டத்தை அமல்படுத்தியுள்ளன. இத்திட்டம் சிறு வியாபாரிகள் மற்றும் முஸ்லிம்களின் தேவைகளைப் பூர்த்தி செய்யும் என்று மாநில அரசு நம்புகின்றது.

தொடர்ந்து, நடமாட்டக் கட்டுப்பாட்டு ஆணை தொடரப்படுமா இல்லையா என்று தெரியாத நிலையில் பாதுகாப்பு காரணிகளைக் கருத்தில் கொண்டு,  முதலாம் துணை முதல்வரும் பினாங்கு இஸ்லாமிய மத அலுவல்கள் தலைவருமான டத்தோ ஹஜி அமாட் சாகியுடின் பினாங்கில் மசூதி மற்றும் சுராவ்களில் தொழுகைகள் நடைப்பெறாது என்றும் முஸ்லிம்களும் தங்கள் வீடுகளில் “தராவி” தொழுகையை நடத்துமாறு அறிவுறுத்தப்பட்டுள்ளதை மாநில முதல்வரின் கவனத்திற்கு கொண்டு சென்றுள்ளார். எவ்வாறாயினும், ‘சாகாட்’ உதவிகள் தேவைப்படுவோருக்கு வழங்கப்படுவதை மாநில அரசு உறுதிப்படுத்தும் என்பது குறிப்பிடத்தக்கது.

இதனிடையே, ‘பெஸ்ட் குரூப்’ தனியார் நிறுவனம் இன்று ரிம150,000 பினாங்கு கோவிட்-19 நிதியத்திற்கு வழங்கியுள்ளது. இதனை அந்நிறுவன தலைவர் டத்தோ எம்.கே கூங் மாநில முதல்வர் சாவ் கொன் யாவிடம் நன்கொடைக்கான காசோலையை வழங்கினார்.


பினாங்கில்  ஐந்தாண்டுகளில் 200,000 மரங்கள் நட இணக்கம் – ஜெக்டிப்

ஜார்ஜ்டவுன்
– ” 2008-
ஆம் ஆண்டு பினாங்கு மாநில ஆட்சியை கைப்பற்றிய நாள் முதல் இன்று வரை மாநில அரசு பசுமை திட்டத்திற்கு முன்னுரிமை வழங்கி செயல்படுகிறது
.
தேசிய ரீதியில் பிரமிக்கும்  குடும்பத்தை மையமாகக் கொண்ட பசுமை மற்றும் விவேக மாநிலத்தை உருவாக்குதல் எனும் பினாங்கு
2030
இலக்கு பினாங்கு மாநிலத்தை பசுமை மிக்க மாநிலமாக பிரகடனம் செய்கிறது
,”
என மாநில ஆட்சிக்குழு உறுப்பினர் ஜெக்டிப் சிங் டியோ அர்மேனியன் சுற்று வட்டாரத்தில் மரம் நடும் திட்டத்தை அதிகாரப்பூர்வமாகத் துவக்கி வைத்து இவ்வாறு கூறினார்
.

உள்ளூராட்சி
,
வீடமைப்பு மற்றும் நகர்புற
&
கிராமப்புற மேம்பாடு திட்டமிடல் ஆட்சிக்குழு உறுப்பினருமான ஜெக்டிப் கூறுகையில்
2008-
ஆம் ஆண்டு முதல் இன்று வரை பினாங்கில்
338, 954
மரங்கள் நடப்பட்டன என்றார்
.

ஐக்கிய நாடுகள் வெளியிட்ட அறிக்கையில் பருவமாற்றம் காரணமாக அடுத்த பத்தாண்டுகளில் உலக சீதோஷ்ண நிலை
1.5°c –
க்கும் கூடுதலாக அதிகரிக்கும் என குறிப்பிடப்பட்டது
.

“14-
வது பொதுத் தேர்தல் கொள்கை அறிக்கையில் மாநில அரசு ஐந்து ஆண்டுகளில்
100,000
மரங்கள் நடுவதாக வாக்குறுதி அளித்தது
.
இருப்பினும்
,
உள்ளூராட்சி ஆட்சிக்குழு உறுப்பினர் என்ற வகையில் இந்த எண்ணிக்கையை இரட்டிப்பாக
(200,000)
மாற்ற இணக்கம் கொண்டுள்ளார்
.
மாநகர் கழகம் மற்றும் செபராங் பிறை நகராண்மைக் கழகம் தனியார் நிறுவனத்துடன் இணைந்து இத்திட்டத்தைச் செயல்படுத்த வேண்டும்
, ”
என மேலும் தெரிவித்தார்
.

இந்நிகழ்வில் கொம்தார் சட்டமன்ற உறுப்பினர் தே லாய் எங்
,
பெங்காலான் கோத்தா சட்டமன்ற உறுப்பினர் டேனியல் கூய்
,
பினாங்கு மாநகர் கழகத் தலைவர் பொறியியலாளர் டத்தோ இயூ துங் சியாங் மற்றும்  மாநகர் கழக உறுப்பினர்கள் கலந்து கொண்டனர்
.

அர்மேனியன் சுற்று வட்டாரத்தில்
34
மரங்கள் நடப்படும்
.
இத்திட்டம் மாநில அரசு மற்றும் மாநகர் கழக ஒத்துழைப்புடன் நடைபெறுகிறது
.
ஒவ்வொரு ஆண்டும் மாநகர் கழக வரவுசெலவுத் திட்டத்தில் இயற்கை வடிவமைப்புத் திட்டத்திற்கு ரிம
500,000
நிதி ஒதுக்கீடு செய்யப்படுவது குறிப்பிடத்தக்கதாகும்
.


பினாங்கில் ஒரே மலேசிய பராமரிப்பு நிதியம் அங்கீகரிக்கப்பட வேண்டும் – திரு.தனசேகரன்.

தாமான் பாகான் புதிய நீர் குளத்தை திறப்பு விழா நிகழ்வில் உரையாற்றினார் பாகான் டாலான் சட்டமன்ற உறுப்பினர் திரு.அ.தனசேகரன்.

பினாங்கு வாழ் மக்கள் தத்தம் ஒவ்வொரு குடியிருப்பு பகுதி பராமரிப்புக்கு ஒரு சென் கூட செலவிட தேவையில்லை என தாமான் பாகான் மேம்படுத்தப்பட்ட தண்ணீர் குளத்தை திறப்பு விழா செய்து செய்தியாளர் சந்திப்பில் பேசினார் கிராமம், நகரம் மற்றும் வீடமைப்புத் திட்டமிடல் சேவைக் குழுவின் ஆட்சிக்குழு உறுப்பினர் மதிப்பிற்குரிய ஜெக்டிப் சிங் டியோ. தாமான் பாகான் லோட் 3385 கூட்டுதாபன நிர்வாகக் குழுவினர் ஒரே மலேசிய பராமரிப்பு நிதியத்திற்கு மூன்று முறை விண்ணப்பித்தும் எவ்வித பதிலும் கிடைக்கப்படாதது தமக்கு வருத்தமளிப்பதாக கூறினார் பாகான் டாலாம் சட்டமன்ற உறுப்பினர் திரு தனசேகரன். தாமான் பாகான் நீர்க்குள மேம்பாட்டுத் திட்டத்திற்கு மாநில அரசு 80% நிதியுதவி (ரிம25,600) மீதமுள்ள ரிம6,400 நிதியை அக்குடியிருப்புப் பகுதி மக்கள் செலுத்தினர் என்பது குறிப்பிடத்தக்கது.

இதுவரை மத்திய அரசின் கீழ் இயங்கும் ஒரே மலேசிய பராமரிப்பு நிதியத்திற்கு (Tabung Penyelenggaraan 1Malaysia) மாநில அரசு அனுப்பிய விண்ணப்பங்களில் 120 இன்னும் அங்கீகரிக்கப்படவில்லை. இந்த விண்ணப்பங்கள் அங்கீகரிக்கப்பட்டால் குடியிருப்பாளர்களிடம் எவ்வித கட்டணமும் வசூலிக்க தேவையில்லை என சாடினார். 2012-ஆம் ஆண்டிலிருந்து பிரதமர் டத்தோ ஶ்ரீ நஜிப் துன் ரசாக் ஆட்சிக்கு பின் பினாங்கு மாநிலத்தில் 24 ஒரே மலேசிய பராமரிப்பு நிதிய விண்ணப்பங்கள் மட்டுமே அங்கரீக்கப்பட்டுள்ளது என சூளுரைத்தார்.

தாமான் பாகானில் திறக்கப்பட்ட புதிய நீர் குளம்

ஒவ்வொரு வருடமும் அடுக்குமாடி குடியிருப்பு பிரிவு ‘அ’ மற்றும் பிரிவு ‘பி’ திட்டங்களுக்கு மாநில அரசு ரிம 2.8 கோடி நிதி ஒதுக்கி வருகின்றது. ஒரே மலேசிய பராமரிப்பு நிதியம் இம்மாநிலத்திற்கு கிடைக்காத நிலையில் மாநில அரசிடம் இந்நிதி ஒதுக்கீட்டை அதிகரிக்க விண்ணப்பிக்கவுள்ளதாக பாகான் டாலான் சட்டமன்ற உறுப்பினர் திரு.அ.தனசேகரன் தெரிவித்தார். இருப்பினும், மற்ற மாநிலங்களுக்கு கிடைக்கும் சலுகையை போன்று பினாங்கு மாநிலத்திற்கும் ஒரே மலேசிய பராமரிப்பு நிதியம் கிடைக்க வேண்டும் என மத்திய அரசிடம் கேட்டுக்கொண்டார்.} else {


பினாங்கில் காற்றழுத்த பலூன்கள் விழாக்கோலம்

வண்ணமயமான காற்றழுத்த பலூன்கள்

பினாங்கு மாநிலத்தில் வெப்பக் காற்றை உள்ளடக்கிய மாபெரும் வடிவமைப்பைக் கொண்ட காற்றழுத்த பலூன்கள் பாடாங் போலோவிலிருந்து வானில் மிதந்து கொண்ட ஜொர்ச்டவுன் உலக பாரம்பரிய தளத்தை மற்றொரு கோணத்தில் காணப்பட்டது.. இப்பெரிய பலூன்களில் உலா வந்த பினாங்கு மக்கள் மட்டுமின்றி சுற்றுப்பயணிகளும் வித்தியாசமான அனுபவத்தால் பரவசமடைந்தனர் .

இந்த பலூன்களுடனான சுற்றுப்பயணிகளின் பயணம் கடந்த 21/2/2015 மற்றும் 22/2/2015 ஆகிய இரு நாட்களுக்கு காலை முதல் இரவு வரை நடைபெற்றது. இந்த பலூன்களில் பயணிப்பதற்கு பொது மக்கள் மற்றும் சுற்றுப்பயணிகள் தலா ஒருவருக்கு ரிம25 கட்டணமாகச் செலுத்த வேண்டும் என்றார் காற்றழுத்த பலூன் விழா ஏற்பாட்டுக் குழுத் தலைவர் ஊய் சொக் யான். சுற்றுப்பயணிகள் யூத் பூங்காவில் கடந்த இரண்டு நாட்களுக்குப் பறந்த காற்றழுத்த பலூன்கள் பிரமிக்க வைத்த காட்சிகளைக் கண்டுகளித்தனர். மேலும், வருகையாளர்கள் இப்பெரிய பலூன்களின் அருகில் புகைப்படம் எடுத்து கொள்ளும் வாய்ப்பு வழங்கப்பட்டது .

மாநில முதல்வர் மேதகு லிம் குவான் எங் நட்பு ஓட்டத்தை அதிகாரப்பூர்வமாகத் துவக்கி வைத்தார்.

காற்றழுத்த பலூன் விழாக்கிடையே குடும்ப நட்புறவு பாங்கான நடவடிக்கைகள் குறிப்பாக வேடிக்கை விளையாட்டுகள், படைப்புப் பட்டறைகள், வில்வித்தை புகைப்படப் போட்டி மற்றும் இதர நிகழ்வுகளும் ஏற்பாடுச் செய்யப்பட்டுள்ளன.. இவ்விழாவை மேலும் மெருகூட்ட, கடந்த 21 பிப்ரவரி மாதம் காலை மணி 7.00-க்கு பாடாங் போலோவிலிருந்து யூத் பூங்கா வரை நடைபெற்ற நட்பு ஓட்டத்தில் மாநில முதல்வர் மேதகு லிம் குவான் எங் கலந்து சிறப்பித்தார். இவ்விழாவை அதிகாரப்பூர்வமாகத் தொடக்கி வைத்த மாநில முதல்வர் காற்றழுத்த பலூன் விழா முதல் முறையாக பினாங்கில் நடைபெறுவதை அகம் மகிழத் தெரிவித்தார். மேலும் மாநில அரசு சுற்றுலாத் துறையை மேம்படுத்த பல நடவடிக்கைகள் மேற்கொள்வதை இவ்விழா பிரதிப்பலிக்கிறது என்றார்


பினாங்கில் குற்றச்செயல்களை குறைக்க முழு ஒத்துழைப்பு வழங்கப்படும்

கெபூன் பூங்கா
–
பினாங்கு மாநில புதிய காவல்துறை தலைவராக நியமிக்கப்பட்டுள்ள டத்தோ நரேனசாகரன் அண்மையில் பினாங்கு இந்து அறப்பணி வாரிய அலுவலகத்தில் மாநில முதல்வர் மேதகு சாவ் கொன் யாவ் உடன் அதிகாரப்பூர்வ சந்திப்பு மேற்கொண்டார்
.
முன்னாள் பினாங்கு காவல்துறை தலைவர் டத்தோ தெய்வீகன் பதவி ஓய்வுப்பெற்றதைத் தொடர்ந்து மீண்டும் மற்றொரு இந்தியர் இப்பதவிக்கு நியமிக்கப்பட்டுள்ளது பாராட்டக்குரியதாகும்
.

இச்சந்திப்புக் கூட்டத்தில் பினாங்கு மாநில இரண்டாம் துணை முதல்வர் பேராசிரியர் ப
.
ராமசாமி
,

பாகான் டாலாம் சட்டமன்ற உறுப்பினர் சத்தீஸ் முனியாண்டி மற்றும் புலாவ் தீக்குஸ் சட்டமன்ற உறுப்பினர் கிரிஸ் லீ சூன் கிட் ஆகியோர் கலந்து கொண்டனர்
.

இச்சந்திப்புக் கூட்டத்தின் போது டத்தோ நரேனசகரன் பினாங்கு மாநிலத்தில் குற்றச்செயல்களை துடைத்தொழிக்க பினாங்கு மாநில அரசுக்கு முழு ஒத்துழைப்பு வழங்கவிருப்பதாக குறிப்பிட்டார்
.
சமூக வலைதளங்களில் ஏற்படும் குற்றச்செயல்களை எதிர்கொள்வது பெரிய சவாலாக அமைகிறது
;
ஏனெனில் இது இம்மாநில மக்களிடையே குழப்பத்தை ஏற்படுத்தாமல் இருக்க வேண்டும் என முத்துச் செய்திகள் நாளிதழுக்கு வழங்கிய பேட்டியில் இவ்வாறு குறிப்பிட்டார்
.
மேலும்
,
சூதாட்டம்
,
குண்டர் கும்பல் போன்ற பிரச்சனைக்கு காவல்துறையினர் முன்னுரிமை வழங்குவர் என நம்பிக்கை தெரிவித்தார்
.

இதனிடையே
,
பொதுமக்களிடம் இருந்து பெறப்படும் சந்தேகத்திற்குரிய தகவல்களுக்கும் உடனடி நடவடிக்கை எடுக்கப்படும் என சூளுரைத்தார்
.
கிந்தா
,
பேராவை சேர்ந்த டத்தோ நரேனசாகரன் இதற்கு முன்னர் புக்கிட் அமான் நிர்வாகத் துறையில் மேலாண்மை துணை இயக்குனராக
(
பயிற்சி
)
பணியாற்றியுள்ளார்
. 30
ஆண்டுகள் இவருக்கு குற்றச்செயல் பிரிவில் பணியாற்றிய அனுபவமும் உண்டு
.

பினாங்கு மாநில முதல்வர் மேதகு சாவ் கொன் யாவ் டத்தோ நரேனசகரன் பினாங்கு காவல்துறை அதிகாரியாக நியமிக்கப்பட்டுள்ளதற்கு வாழ்த்துகளை தெரிவித்துக் கொண்டார்
.


பினாங்கில் கூடுதல் முதலீடு இலக்கு – முதல்வர்

பினாங்கு மேம்பாட்டுக் கழகத்தின் கிறிஸ்மஸ் மற்றும் புத்தாண்டுக் கொண்டாட்டத்தைத் துவக்கி வைத்தார் மாநில முதல்வர் மேதகு லிம் குவான் எங் மற்றும் முக்கிய பிரமுகர்கள்

பினாங்கு மேம்பாட்டுக் கழக ஏற்பாட்டில் கிறிஸ்மஸ் மற்றும் புத்தாண்டுக் கொண்டாட்டம் அண்மையில் மிக விமரிசையாக கொண்டாடப்பட்டது. இந்நிகழ்வில் சிறப்பு விருந்தினராக மாநில முதல்வர் மேதகு லிம் குவான் எங், முதலாம் துணை முதல்வர் டத்தோ ஹஜி முகமது ரஷிட் பின் ஹஸ்னோன், இரண்டாம் துணை முதல்வர் பேராசிரியர் ப.இராமசாமி, ஆட்சிக்குழு உறுப்பினர்கள் மற்றும் முக்கிய பிரமுகர்கள் கலந்து சிறப்பித்தனர்.

நிகழ்வில் சிறப்புரை வழங்கிய மாநில முதல்வர் 2015-ஆம் ஆண்டு ஜனவரி முதல் செப்டம்பர் வரை இடம்பெற்ற முதலீட்டின் மூலம் பினாங்கு மேம்பாட்டுக் கழகம் ரிம 5.4 பில்லியன் ஈட்டியுள்ளது. பினாங்கு முதலீட்டை இன்னும் அதிகரிக்க அனைத்து தரப்பினரின் ஒத்துழைப்பு, சிறந்த நிர்வாகம், அறிவியல் மற்றும் தொழில்நுட்ப துறையில் தொடர்ந்து கவனம் செலுத்தவிருப்பதாகக் கூறினார். இதனிடையே, பினாங்கு மேம்பாட்டுக் கழகத்தின் 2016-2020 ஐந்தாண்டு பிரதான திட்டத்தையும் (pelan strategik) செய்தியாளர்களிடம் கூறினார். அவற்றுள்,

அ) புதிய பொருளாதார வளர்ச்சி உருவாக்குதல்

ஆ)வணிகம், தொழில்துறை, மற்றும் குடியிருப்புப் பகுதிகளை மேம்படுத்துதல்

இ) அனைத்து மக்களும் வீடு பெற்றிருக்க வேண்டும் எனும் நோக்கில் மலிவு விலை வீடமைப்புத் திட்டம்.

ஈ) சுற்றுலாத்துறை மேம்பாடு, நிலையான வருமானத்தை உருவாக்குதல்.

உ) பங்குதாரர்களுடன் தொடர்பு மற்றும் உறவுகளை மேம்படுத்துதல் என பல சிறப்பு அம்சங்கள் இடம்பெற்றுள்ளன.

நிகழ்வில் கலந்து கொண்ட பொதுமக்கள்

மேலும், பினாங்கு மேம்பாட்டுக் கழகம் பினாங்கு மாநிலத்தின் வளர்ச்சிக்கு இவ்வாண்டு சிறந்த சேவையும் ஒத்துழைப்பும் நல்கும் என நம்பிக்கை தெரிவித்தார் மாநில முதல்வர்.}


பினாங்கில் கைவிடப்பட்ட குழந்தைகளின் எண்ணிக்கை அதிகரிப்பு- சொங் எங்

செய்தியாளர் சந்திப்பில் பேசிய ஆட்சிக்குழு உறுப்பினர் சோங் எங்.

பினாங்கில் கைவிடப்பட்ட குழந்தைகளின் எண்ணிக்கை நாளுக்கு நாள் அதிகரித்துக் கொண்டே செல்வதாக பினாங்கு சட்டமன்ற கூட்டத்திற்குப் பின் நடைபெற்ற செய்தியாளர் சந்திப்பில் பேசிய இளைஞர், விளையாட்டு, மகளிர், குடும்பம் மற்றும் சமூகப் பிரிவின் ஆட்சிக்குழு உறுப்பினரும் பாடாங் லாலாங் சட்டமன்ற உறுப்பினருமான சோங் எங் தெரிவித்தார் அண்மையில் ஜர்ஜ்டவுன் அடுக்குமாடி குடியிருப்புப் பகுதி ஒன்றில் இரட்டைக் குழந்தைகள் கைவிடப்பட்ட நிலையில் அலமாரியில் அடைக்கப்பட்டு உயிரிழந்திருப்பதைக் கடுமையாகச் சாடினார்.

சம்மந்தப்பட்ட தாய் பிரச்சனையை எதிர்கொள்ள துணிவின்மையும் கையாளாகா தனமும் தான் இந்நிலைமை ஏற்பட்டதன் காரணம் எனக் கண்டறியப்பட்டுள்ளது. மேலும் பதின்ம வயதில் செய்யும் தவறுகள் சமுதாயப் பார்வையில் களங்கங்களை ஏற்படுத்துவதால் பாதிக்கப்பட்டவர்கள் குற்றம் புரிவதற்குத் தூண்டுகோளாக அமைகிறது என செய்தியாளர்களிடம் கூறினார் ஆட்சிக்குழு உறுப்பினர். எந்த தாயும் மனதில் தன் குழந்தையை கைவிட வேண்டும் என்று நினைக்கமாட்டார்கள் மாறாக இச்செயல் தாய்மை இயல்புக்கு முரண்பாடானதாகும் என அவரின் தாழ்மையான கருத்தைத் தெரிவித்தார். எனவே, அவர்களை சிறைச்சாலையில் அடைப்பதும் பாரபட்சமாக பார்ப்பதும் இப்பிரச்சனைக்குத் தீர்வாக அமையாது. மாறாக அக்கறை கொண்டுள்ள சமூகமாக அனைவரும் ஒன்றிணைந்து திருமணம் ஆகாமல் குழந்தைகள் பெறும் தாய்மார்களையும் அக்குழந்தைகளை அரவணைத்து பாதுகாப்பது அனைவரின் கடமை என்றார். அம்மாதிரியான பெண்களை தண்டிக்காமல் சமுதாயம் அவர்கள் ஒரு புதிய வாழ்க்கையைத் தொடங்க துணையாக இருப்பது அவசியமாகும்.

மேலும், தனித்துவாழும் தாய்மார்கள் குழந்தையை வளர்க்க முடியவில்லை எனில் அருகில் இருக்கும் ஆதரவற்ற இல்லங்களில் சேர்த்துவிடும்படி பரிந்துரைத்தார். 2014-ஆம் ஆண்டு முதல் “KPJ Healthcare Bhd” எனும் மருத்துவ நிறுவனம் நாடு முழுவதும் ஆதரவற்ற குழந்தை பராமரிப்பு இல்லங்களை நடத்துவது குறிப்பிடத்தக்கதாகும். புள்ளி விபரப்படி 18 வயது முதல் 24 வயது வரை உள்ள பெண்களே குழந்தைகளை கைவிடுகின்றனர் என்பது குறிப்பிடத்தக்கதாகும். உதவிகள் தேவைப்படும் தாய்மார்கள் அல்லது கர்ப்பிணி பெண்கள் அருகில் இருக்கும் பொதுநல அமைப்புகளின் உதவியை நாடுமாறு கேட்டுக் கொள்ளப்பட்டனர்.} else {


பினாங்கில் கோவிட்-19ஐ எதிர்கொள்ள நிதித் திரட்டும் திட்டம் – முதல்வர்

ஜார்ச்டவுன் – நடமாட்டக் கட்டுப்பாட்டு உத்தரவில் பாதிக்கப்படும் மக்களின் நலனுக்காக நேற்று பினாங்கு மாநில மக்கள் நலத்திட்டத்தை அறிவித்ததைத் தொடர்ந்து இம்மாநில தனியார் நிறுவனமும் தங்களின் பங்களிப்பை வழங்க முன்வந்துள்ளனர். தனியார் நிறுவனத்தினர் ரிம2 மில்லியன் நிதியுதவி வழங்கியுள்ளதைத் தொடர்ந்து பினாங்கு மாநில கோவிட்-19 நிதி திரட்டும் திட்டத்தை மாநில முதல்வர் மேதகு சாவ் கொன் யாவ் இன்று நடைப்பெற்ற முகநூல் நேரலையில் அறிவிப்புச் செய்தார்.

14 ஏப்ரல் வரை நீட்டிக்கப்பட்டுள்ள இந்த நடமாட்டக் கட்டுபாட்டு உத்தரவிற்கு தனியார் தரப்பினரிடம் இருந்து இந்த பங்களிப்பினை தாம் எதிர்ப்பார்க்கவில்லை என மாநில முதல்வர் குறிப்பிட்டார்

“எனவே, கிடைக்கப்பெற்ற ஆதரவின் பெயரில் மாநில அரசு பினாங்கு கோவிட்-19 நிதி திரட்டலை தொடங்கியுள்ளது. நிதி வழங்கவிரும்பும் தரப்பினர் மலாயன் வங்கி 557054620930 கணக்கில் செலுத்தலாம்; இவை அனைத்தும் இம்மாநில மக்களுக்கு உதவும் வகையில் பயன்படுத்தப்படும்”, என தஞ்சோங் நாடாளுமன்ற உறுப்பினருமான சாவ் விவரித்தார். இந்நிதி திரட்டும் திட்டம் தொடர்பாக www.penanglawancovid19.com எனுன் அதிகாரப்பூர்வ அகப்பக்கத்திலும் தகவல்களைப் பெற்றுக் கொள்ளலாம்.

இதனிடையே, அனைத்து தரப்பினரும் ஒன்றினைந்து செயல்படுவதன் மூலம் பினாங்கில் கோவிட்-19 எதிர்க்க முடியும் என அவர் மேலும் நம்பிக்கைத் தெரிவித்தார்.

தொடர்ந்து, மாநில அரசு அனைத்து சட்டமன்ற உறுப்பினர்களிடம் கைத்தூய்மி திரவங்களை வழங்கி ஒவ்வொரு தொகுதிகளின் கீழ் இடம்பெறும் சமூக அமைப்புகள் மற்றும் குடியிருப்பு நிர்வாக அமைப்புகள் ஆகிய அனைத்து இடங்களிலும் இத்திரவம் மற்றும் விழிப்புணர்வு பிரச்சாரங்கள் பெறுவதை உறுதிச்செய்யும்.

அதே வேளையில் மருத்துவ கை உறைகளை நன்கொடையாக வழங்கிய தனியார் நிறுவனம் ஒன்றிற்கு மாநில முதல்வர் நன்றி நவிழ்ந்தார்.

மாநில அரசு பினாங்கு பொது மருத்துவமனையில் பணிப்புரியும் வீரர்களுக்காக 70,000 கை உறைகளை வழங்கியுள்ளது. தொடர்ந்து, தனியார் நிறுவனம் 300 பாதுகாப்பு ஆடைகளை பினாங்கு பொது மருத்துவமனைக்கு வழங்கியுள்ளதை சாவ் சுட்டிக்காட்டினார்.

நேற்று மாநில அரசு அறிவிப்புச் செய்த பினாங்கு மக்கள்நல உதவித் திட்டத்தில் 400,000 மக்கள் பயனடைவர். அந்த உதவித் திட்டங்கள் அனைத்தும் ஏப்ரல் இறுதியில் அவர்களுக்கு வழங்கப்படும். இதற்கு எவ்வித பதிவும் தேவையில்லை என்பது குறிப்பிடத்தக்கது.

“இந்த சிறப்பு உதவித் திட்டத்தில் சட்டமன்ற உறுப்பினர்களின் பங்கினை நாங்கள் (மாநில அரசு) அறிவோம், (ஆகவே,) எதிர்க்கட்சி சட்டமன்ற உறுப்பினர்கள் உட்பட ஒவ்வொரு சட்டமன்றத்திற்கும் மாநில அரசு ரிம30,000 ஒதுக்குகிறது, இந்நிதி தத்தம் சட்டமன்ற பகுதியில் உள்ள மக்களுக்கு அவசர நிவாரண உதவியாகப் பயன்படுத்தப்படும்.

“எனவே, அனைத்து பகுதிகளிலும் குறிப்பிட்ட தேவைகளை (பாதிக்கப்பட்ட மக்களை) அடையாளம் காண விழிப்புடன் இருக்கவும், உடனடியாக நடவடிக்கை எடுக்கவும் மக்கள் பிரதிநிதிகளை நான் கேட்டுக்கொள்கிறேன்,” என்று அவர் அறிவுறுத்தினார்.


பினாங்கில் கோவிட்-19ஐ எதிர்கொள்ள 6 மில்லியன் முகக் கவசங்கள்

ஜார்ச்டவுன்- பினாங்கு மாநில அரசு  கோவிட்-19 தொற்றுக் கிருமியைப் பரவாமல் தடுக்கும் முன்வரிசை தரப்பினர் மற்றும் பொது மக்களின் தேவையைப் பூர்த்திச் செய்யும் வகையில் 6 மில்லியன் முகக் கவசங்கள் வாங்குவதற்கு ஆணை வழங்கியது.

முகக் கவசம் கட்ட கட்டமாக வழங்கும்  பொருட்டு விநியோகிப்பாளர்களுடன் கலந்துரையாடல் நடத்தியதாக மாநில முதல்வர் மேதகு சாவ் கொன் யாவ் கூறினார்.

“இந்த முகக் கவசம்   முன்வரிசை பணியாளர்களுக்கு முன்னுரிமை  வழங்கி அவர்களின் தேவைகளுக்கு ஏற்ப  விநியோகிக்கப்படும்; இதன் மூலம் அவர்களின் பணிகள் வலுப்படுத்துகிறது. அதோடு,  சமூகத்தின் தேவையும் பூர்த்திச் செய்யப்படும்.

” மாநில அரசு ஆர்டர் செய்த முகக் கவசம் கட்ட கட்டமாகக் கிடைக்கப்பெறும் என்றும், மேலும் ‘தெர்மோமீட்டர்’, கைத்தூய்மி(sanitizer) போன்ற பொருட்களின் விநியோகம் குறித்த நிலையும்  அறிவிக்கப்படும் என கூறினார்.

“இன்று மாநில அரசின் தலைமையில் இரு மாநகராட்சி  கழகங்கள், பாதுகாப்புப் படைகள் மற்றும் முன்வரிசை பணியாளர்கள் அனைவரும் தங்கள் சேவையை வலுப்படுத்த கைத்தூய்மி மற்றும் ‘தெர்மோமீட்டர்’  வழங்கப்பட்டன. மாநில அரசு தன்னார்வலர் உதவியுடன் தனிமையில் வாழும் ஊனமுற்றோர் மற்றும் மூத்தக்குடிமக்களின் சமூலநலன் குறிப்பாக உணவுப்பொருட்கள் வழங்க உதவுகிறது.

பினாங்கு சிறப்பு பாதுகாப்புக் குழு மற்றும் அரசியல் முகவர்களுடனான சந்திப்புக் கூட்டத்திற்குத் தலைமை தாங்கிய பின்னர் முகநூல்   நேரலை ஒளிபரப்பில் முதல்வர் இவ்வாறு  கூறினார்.

அண்மையில் பிரதமர் கோவிட்-19 வைரஸ் பரவாமல் தடுக்க  ரிம130 மில்லியன் நிதி ஒதுக்கீடு வழங்குவதாக அறிவித்தார். அந்நிதியில் பினாங்கு மாநிலத்திற்கு கிடைக்கப்படும் ரிம10 மில்லியன் கோவிட்19-ஐ எதிர்நோக்க பயன்படுத்தப்படும், என்றார்.

“மாநில அரசு பினாங்கு மாநில சுகாதாரத் துறைக்கு அனைத்து உதவிகளும் குறிப்பாக மருத்துவ உபகரணங்கள் என பாதிக்கப்பட்டவர்களுக்கு சிறந்த சேவைகள் வழங்குவதை உறுதிச் செய்வதற்காகவும் இப்பிரச்சினை கையாள்வதற்கும் துணைபுரியும்.

” மாநில அரசு  தீவிர சிகிச்சை பிரிவு (ஐ.சி.யு) அறைகள் போன்ற வசதிகளை வழங்கும் பொருட்டு  ஆராயும்” என்று நில விவகாரம் & நில மேம்பாடு, போக்குவரத்து மற்றும் தகவல் தொடர்பு ஆட்சிக்குழு உறுப்பினரான முதல்வர் தெரிவித்தார்.

இதற்கிடையில்,  மலேசிய காவல்துறை  நடமாட்டக் கட்டுப்பாட்டு  ஆணையை நாடளவில் 92 விழுக்காடு பின்பற்றும் வேளையில் பினாங்கு மாநிலம் 90 விழுக்காடு அடைவுநிலை அடைந்ததாக

கொன் யாவ் குறிப்பிட்டார்.

எனவே, பினாங்கில் நடமாட்டக் கட்டுப்பாட்டு ஆணையைத் துரிதப்படுத்தும் வகையில் இரண்டு கூடுதல் நடவடிக்கைகள் நடைமுறை படுத்தப்படும்

என்று கூறினார்.

முதலாவதாக  ‘கேட்’ இலவச பேருந்து சேவை தற்காலிகமாக நிறுத்தப்படும்.

இரண்டாவது, இந்த  ஆணையத்தின் கீழ் அனுமதிக்கப்பட்ட அத்தியாவசிய வணிக வளாகங்கள் வருகின்ற 25 மார்ச் 2020 முதல் தினசரி காலை மணி 6.00 முதல் இரவு மணி 8.00 வரை  மட்டுமே செயல்படும்.

மேலும், நடமாட்டக் கட்டுப்பாட்டு ஆணையின் கீழ் செயல்பட அனுமதிக்கப்பட்ட தொழிற்சாலைகள் MITI / அனைத்துலக வர்த்தகம் மற்றும் தொழில்துறை அமைச்சின் நேர  வரையறைக்கு  ஏற்ப செயல்பட வேண்டும் என வலியுறுத்தினார்.

அண்மையில் தெப்ப திருவிழாவில் கலந்து கொண்ட பொது மக்கள்  கோவிட்-19 தொற்று நோயிக்கு ஆட்கொள்ளவில்லை என கூடுதல் கேள்விக்கு இவ்வாறு பதிலளித்தார்.


பினாங்கில் கோவிட்-19 தொற்று கட்டுப்பாட்டில் உள்ளது – முதல்வர் அறிவிப்பு

ஜார்ச்டவுன் – பினாங்கு மாநிலத்தில் கடந்த மூன்று நாட்களாக நான்கு புதிய கோவிட்-19 தொற்றுநோய் வழக்குகள் பதிவுச் செய்யப்பட்டன. தற்போது பினாங்கு மாநிலத்தில் இந்நோய் பரவுதல் கட்டுப்பாட்டில்  இருப்பதாக மாநில முதல்வர் மேதகு சாவ் கொன் யாவ் கூறினார்.

பினாங்கு மாநில அரசு

தொற்றுநோய் பரவுவதைத் தடுக்கும் முயற்சியாக செபராங் பிறை மாநகர் கழகத்துடன் இணைந்து

 உடனடி செயல் திட்டத்தை அறிமுகப்படுத்தியுள்ளது.

எனவே, கோவிட்-19 நெருக்கடி மேலாண்மை பணிக்குழு கூட்டத்தின் மூலம், எம்.பி.எஸ்.பி   13 தீர்மானங்கள் எடுக்கப்பட்டுள்ளன.  பொது இடங்களில், குறிப்பாக மஞ்சள் மண்டலமாக அறிவிக்கப்பட்ட மத்திய செபராங் பிறையில் நிர்ணயிக்கப்பட்ட நிர்வாக நடைமுறைகள் (எஸ்.ஓ.பி) பின்பற்றுவதை  உறுதிச் செய்வதற்காக எம்.பி.எஸ்.பி -யின் 3,091 தொழிலாளர்கள் மீண்டும் பணியைத் தொடங்கியுள்ளனர்.

மேலும்,  அதிக ஆபத்துக்குரிய இடங்கள் என அடையாளம் காணப்பட்ட பகுதிகளில் மட்டும் கவனம் செலுத்தாமல் பொதுச் சந்தைகள் மற்றும்  எம்.பி.எஸ்.பி  கவுண்டர்களில் இதற்கு முன்பு இரண்டு நாட்களுக்கு ஒருமுறை கிருமிநாசினி தெளிக்கப்பட்ட நிலையில் இப்பொழுது தினமும் தெளிக்க வேண்டும் என முதல்வர் தெரிவித்தார்.

மஞ்சள் மண்டலத்தில் வணிகம் செய்யும் அங்காடி வியாபாரிகள் அப்பகுதியில் உணவை வாடிக்கையாளர்களுக்கு பொட்டலத்தில் விற்க மட்டுமே அனுமதிக்கப்படுவர், மாறாக அவ்விடத்திலே சாப்பிட அனுமதி கிடையாது என தெளிவுப்படுத்தினார்.

“எம்.பி.எஸ்.பி நிர்வாகத்தின் கீழ் செயல்படும் 12  பொதுச் சந்தைகளில் வர்த்தகர்கள் மற்றும் வருகையாளர்கள்

எஸ்.ஓ.பி-யை பின்பற்றுவதை உறுதிச்செய்ய காவல்துறை மற்றும் அமலாக்க அதிகாரிகள் கண்காணித்து வருகின்றனர்,” என முதல்வர் கொம்தாரில் நடைபெற்ற செய்தியாளர் சந்திப்பில் கூறினார்.

 கடந்த ஆகஸ்ட் 10 வரை, பினாங்கு மாநகர் கழகம் (எம்.பி.பி.பி) நிர்வகிக்கும் இடங்களில்  எஸ்.ஓ.பி 99.55 விழுக்காடும், எம்.பி.எஸ்.பி-யில் (99.36 விழுக்காடு)பின்பற்றப்பட்டதாக கொன் யாவ் கூறினார்.

“அதே காலகட்டத்தில், எஸ்.ஓ.பி-யை பின்பற்றாத 13 உணவு வளாகங்கள் எம்.பி.எஸ்.பி உத்தரவின் கீழ் மூடப்பட்டன,” என்று அவர் கூறினார்.

மேலும், பினாங்கு மாநில சுகாதாரத் துறை (ஜே.கே.என்) இம்மாநிலத்தில் MySejahtera செயலி பயன்பாடு கடந்த

ஜூலை,24 அன்று 431,171 பதிவுகள் இடம்பெற்ற வேளையில் தற்போது  இச்செயலிக்கான  பதிவுகளின் எண்ணிக்கை

ஆகஸ்ட்,10  வரை

 913,832-ஆக  அதிகரித்துள்ளதாக  அறிவித்தது.

“இந்தப் பெருந்தொற்று தொடர்பு கண்காணிப்பற்கான PGCare செயலியின்பதிவு நிறுத்தப்பட்டதால் MySejahtera செயலியின் பதிவு அதிகரிக்கப்பட்டது என முதல்வர் விளக்கமளித்தார்.

இதற்கிடையில்,  மாநிலத்தின் வர்த்தமானி

 தனிமைப்படுத்தப்பட்ட நிலையங்களில்

மொத்தம் 159 நோயாளிகள் கண்காணிப்புப் பிரிவில்(PUS) தங்க வைக்கப்பட்டுள்ளதாக தெரிவித்தார்.


மத்திய அரசு முடித் திருத்தும் நிலைய செயல்பாடு  குறித்து மறுபரிசீலனை செய்ய வேண்டும் – முதல்வர்

ஜார்ச்டவுன் – மத்திய அரசு நடமாட்டக் கட்டுப்பாட்டு ஆணையின் போது முடித் திருத்தும் நிலைய செயல்பாடு குறித்து மறுபரிசீலனைச் செய்ய வேண்டும். மத்திய அரசு வழங்கிய ஒன்பது (9) உற்பத்தி மற்றும் சேவைத்துறைகள் செயல்பாடுகளில் முடித் திருத்தும் நிலையமும் இடம்பெறுகிறது. மாநில அரசு பொது மக்களின் சுகாதாரத்திற்கு முன்னுரிமை வழங்கி மத்திய அரசு அறிவித்த இந்த 9 சேவைத்துறைகள் செயல்பாடுகளில் சில துறைகளுக்கு அனுமதி மறுப்பதற்கு முழு உரிமை உண்டு,” என மாநில முதல்வர் மேதகு சாவ் கொன் யாவ்  முகநூல் நேரலையில் கூறினார்.

பிரதமர் அறிவித்த மூன்றாம் கட்ட நடமாட்டக் கட்டுப்பாட்டு ஆணையில் முடித் திருத்தும் நிலையத்தில் அடிப்படை முடித் திருத்தும் சேவை  அனுமதிக்கப்பட்டாலும்  இன்று நடைபெற்ற மாநில அரசு பாதுகாப்பு சிறப்பு சந்திப்புக் கூட்டத்தில் இதன் விளைவுகள் குறித்து கலந்துரையாடப்பட்டது. முடித் திருத்தும் நிலையம் திறப்பதற்கு 95 விழுக்காடு பொது மக்கள் எதிர்ப்பு தெரிவித்துள்ளனர். மேலும், சமூக இடைவெளி அடிப்படையிலும் கோவிட்-19 புதியக் குழுத் தொற்று உருவாக்கம் காண வாய்ப்பு உள்ளதாலும் இது குறித்து மத்திய அரசு மறுபரிசீலனை செய்யுமாறு கேட்டுக்கொண்டார்.

மேலும் , மத்திய அரசாங்கம் அறிவித்த  ஒன்பது (9) உற்பத்தி மற்றும் சேவைத்துறைகள் செயல்பாடு அனுமதி  தொடர்பாக சம்பந்தப்பட்ட அமைச்சகங்களிலிருந்து கூடுதல் விவரங்கள் மற்றும் வழிகாட்டல் பெறும்வரை மாநில அரசு காத்திருக்கும், என்றார்.

கடந்த ஏப்ரல் 3-ஆம் தேதி அறிவிக்கப்பட்ட விவசாயம் சார்ந்த  பொருட்கள் (உரங்கள்/ விஷங்கள் ) விற்பனை; வளர்ப்புப் பிராணிகள் உணவு மற்றும் மருந்துகள் விற்பனை; மற்றும் வன்பொருள் விற்பனை  கடைகள் முன்னதாக அறிவிக்கப்பட்ட காலை 8.00 மணி முதல் மதியம் 2.00 மணி வரையிலான சேவை தற்போது மாலை 5.00 மணி வரை நீட்டிக்கப்பட்டுள்ளது. இருப்பினும் இக்கடைகள் வாரத்தில் இரண்டு நாள் (திங்கள் & வியாழன் ) கிழமைகளில் மட்டுமே திறக்கப்படும்.

மலேசிய சுகாதார அமைச்சு மற்றும் மாநில சுகாதாரத் துறை பொது இடங்களில் கிருமிநாசினி  தெளிப்பதன் மூலம் இந்தக் கிருமி பரவலைத் தடுக்க முடியாது என்றும், பொது மக்கள் சுய பாதுகாப்புக் கூறுகளைப் பின்பற்றுவதன் மூலம் இதன் தாக்கத்திலிருந்து விடுப்படலாம் என குறிப்பிட்டார்.

தற்போது மத்திய  அரசாங்கம் மூன்றாம் கட்ட  நடமாட்டக் கட்டுப்பாட்டு ஆணையை (ஏப்ரல் 15-28) அறிவித்ததைத் தொடர்ந்து பொது மக்கள் பொறுமையுடன் ஆணையைப் பின்பற்றி கோவிட்-19 தொற்றுக் கிருமியின் சங்கிலி தொடர்ச்சியை முற்றாக அழிக்க வேண்டும், என வலியுறுத்தினார்.

இந்த ஆணையின் தொடர்ச்சியால், அனைத்து சமூகங்களின் நலனுக்காக குறிப்பாக பொருளாதாரம், உணர்வு, சமூகநலன் ஆகிய கூறுகளின் அடிப்படையில் பல ஆக்கப்பூர்வமான திட்டங்களை மாநில அரசு செயல்படுத்த உத்தேசித்துள்ளது.

மாநில அரசு வாக்குறுதி அளித்தது போல் கடந்த ஏப்ரல் மாதம் 9-ஆம் தேதி வரை 1.3மில்லியன் முகக் கவசங்கள் குறிப்பாக முன் வரிசை பணியாளர்கள்  உட்பட அனைவருக்கும் விநியோகித்துள்ளது. மேலும், சட்டமன்ற உறுப்பினர்கள் மூலம் கட்டம் கட்டமாக  பொது மக்களுக்கு முகக் கவசங்கள் வழங்கப்பட்டு வருகின்றன.

அதுமட்டுமின்றி, மாநில அரசு தினசரி அடிப்படையில் தன்னிலை பாதுகாப்பு உபகரணங்கள் (ஆடை, முகக் கவசம்); கைத் தூய்மிகள், வெப்பமானி, கையுறைகள் மற்றும் காலுறைகள் மொத்தமாக 330,352 யூனிட்கள் கொடுக்கின்றன.  எனவே, முன் வரிசை வீரர்கள் தங்களின் கடமையை அச்சமின்றி ஆற்ற வழிவகுக்கும்.

பினாங்கு வாழ் பொது மக்கள் இணைய வழி முகக் கவசங்கள் கொள்முதல் செய்வதற்கு முன்பு அந்நிறுவனம் குறித்து நன்கு ஆராய வேண்டும். ஏனெனில், மலேசிய காவல்துறை கடந்த ஜனவரி 30 முதல் ஏப்ரல் 9 வரை பினாங்கின் ஐந்து மாவட்டங்களில் மட்டுமே 60 இணைய வழி மோசடி வழங்குகள் பதிவுச்செய்யப்பட்டதாக புள்ளிவிபரம் வெளியிட்டுள்ளது. இந்த வழக்குகளில் ரிம 466,496.00 மோசடி ஏற்பட்டுள்ளன.

மாநில அரசு வீடற்ற 39 நபர்களுக்கு கடந்த மார்ச் மாதம் 28-ஆம் தேதி  முதல் கொம்பலெக்ஸ் மஸ்யாராகாட் பெந்யாயாங் வளாகத்தில் அவர்களுக்குத் தற்காலிக தங்கும் வசதி, உணவு மற்றும் சுகாதாரப் பரிசோதனை மேற்கொண்டு வருகின்றது. இது மாநில அரசின் சமூகநல மாண்பினையும் கோவிட்-19 தொற்று கிருமி பரவலைத் தடுக்கும் அணுகுமுறையாகவும் கருதப்படுகிறது.


பினாங்கில் ஜப்பான் நிறுவனம் புதிய உற்பத்தி பிரிவை தொடங்கியது

பத்து காவான் – உலகின் முன்னணி உலகளாவிய வெற்றிட (vacuum) உற்பத்தியாளரான EBARA குழுமம், மலேசியாவை தளமாகக் கொண்ட அதன் துணை நிறுவனம் Ebara Precision Machinery சென் பெர்ஹாட் இன்  புதிய உற்பத்தி பிரிவை பத்து காவான் தொழில் பூங்காவில் (BKIP) இன்று அதிகாரப்பூர்வமாகத் திறந்துள்ளது.

EBARA என்பது ‘wafers’, திரவப் படிகங்கள், சூரிய மின்கலன்கள் மற்றும் மேம்பட்ட தொழில்நுட்பம் தேவைப்படும் பிற தயாரிப்புகளின் உற்பத்தியில் பயன்படுத்தப்படும் வெற்றிட மற்றும் குறைக்கடத்தி அமைப்புகளின் உலகளாவிய முன்னணி உற்பத்தியாளராகத் திகழ்கிறது.

மலேசிய Ebara Precision Machinery நிறுவனத்தின்  நிர்வாக இயக்குநர் தகாஷி சுகியாமா கூறுகையில், இந்நிறுவனத்தின் முதல் மேம்பட்ட உற்பத்தி பிரிவு பினாங்கு மாநிலத்தை மையமாகக் கொண்டு தொடங்கப்பட்டது.

“எங்கள் வாடிக்கையாளர்கள் மற்றும் விநியோகிப்பாளர்களை உள்ளடக்கிய எங்கள் விநியோகச் சங்கிலியுடன் நெருக்கமாக இருப்பதால், பத்து காவானில் எங்கள் ஆலையை அமைக்க நாங்கள் தேர்வுச் செய்கிறோம்.

“மேலும் ரிம30.4 மில்லியன் முதலீட்டு மதிப்புடன், இந்நிறுவனம் குறைக்கடத்தி, LED மற்றும் மின்னணுத் தொழில்களில் வளர்ந்து வரும் சந்தை தேவையைப் பூர்த்தி செய்ய மதிப்பு மிகுதியானத் தயாரிப்புகள் மற்றும் தரமான சேவைகளை வழங்கும்.

“இந்தப் புதிய உற்பத்தி பிரிவில்,  விற்பனை மற்றும் சந்தைப்படுத்தல்; சேவை வழங்குதல் மற்றும் Ebara இன்

உலர் வெற்றிட பம்புகள் மற்றும் பிற தொடர்புடைய உபகரண நடவடிக்கைகளுக்கு ஆதரவளிக்கும்,” என்று தகாஷி தனது உரையில் கூறினார்.

மாநில முதலமைச்சர் மேதகு சாவ்  கொன் இயோவ் இந்நிறுவனத்தை அதிகாரப்பூர்வமாகத் திறந்து வைத்தார்.

இந்நிகழ்ச்சியில், இன்வெஸ்ட்பினாங்கின் தலைமை நிர்வாக அதிகாரி டத்தோ லூ லீ லியான் மற்றும் பினாங்கு மிடா (மலேசிய முதலீட்டு மேம்பாட்டு ஆணையம்) இயக்குனர் முஹம்மது கடாபி சர்தார் முகமது ஆகியோரும் கலந்து கொண்டனர்.

“இது 100 புதிய வேலை வாய்ப்புகளை உருவாக்குதல், அத்துடன் ஒத்துழைப்பை மேம்படுத்துதல் ஆகியவற்றை உள்ளடக்கியது, இவை அனைத்தும் சந்தேகத்திற்கு இடமின்றி மாநிலத்தின் பொருளாதார வளர்ச்சிக்கு பங்களிக்கும். நமது உலகளாவிய போட்டித்தன்மை மற்றும் தொழில்நுட்ப முன்னேற்றத்தை மேம்படுத்தும்.

“ஜப்பான் நாட்டின் Ebara Precision Machinery நிறுவனம் பினாங்கில் தனது உற்பத்தி பிரிவைத் தொடங்குவதில் மாநில அரசாங்கத்தின் மீது கொண்ட நம்பிக்கையைப் பிரதிபலிக்கிறது.

தொழிலியல் வளர்ச்சிக்கு ஏற்ப, பினாங்கு மாநிலத்தின்  நிலைத்தன்மைக்கு வலுவான முக்கியத்துவம் அளித்து வருகிறது என்று சாவ்  மேலும் கூறினார்.

“எங்கள் சாதகமான சூழல் இங்குள்ள தொழிலியல் வீரர்களுக்கு  சுற்றுச்சூழல் பொறுப்புணர்வு, சமூக உள்ளடக்கம் மற்றும் நெறிமுறை ஆளுமை ஆகியவற்றில் உண்மையான அர்ப்பணிப்புகளை மேற்கொள்வதைக் காண முடிகிறது.

“நிலையான நடைமுறைகளை ஏற்றுக்கொள்வது மற்றும் நமது மாநிலத்தின் நல்வாழ்வுக்கு முன்னுரிமை அளிக்கும் தீர்வுகளை உருவாக்குவது ஆகியவை நிலையான எதிர்காலத்திற்கான இன்றியமையானது என்பதை மாநில அரசாங்கம் எடுத்துரைக்கிறது.

” மேலும், Ebara Precision Machinery நிறுவனம் நிலையான புத்தாக்கத் திறன், பசுமை தொழில்நுட்பம் மற்றும் பினாங்கில் சுற்றுச்சூழல் சார்ந்த வணிக நடவடிக்கைகள் நடைமுறை படுத்த சிறந்த வழிகாட்டியாக அமையும்.

தனது உரையின் முடிவில், முதலீட்டாளர்களை ஈடுபடுத்துவதற்கும் திட்டச் செயலாக்கங்களை எளிதாக்குவதற்கும் இன்வெஸ்ட்பினாங்கு மற்றும் மிடாவின் ஒருங்கிணைந்த முயற்சிகளுக்காக சாவ் தனது பாராட்டுகளைத் தெரிவித்தார்.

“மாநில அரசு, இன்வெஸ்ட்பினாங்கு மற்றும் பிற தொடர்புடைய மாநிலத் துறைகள் மூலம், முதலீட்டாளர்களுக்கு அசைக்க முடியாத ஆதரவை வழங்குவதில் உறுதிபூண்டுள்ளது. மேலும், Ebara Precision Machinery நிறுவனத்துடன் இணக்கமான உறவைக் கொண்டிருக்க விரும்புகிறேன்.

அனைவருக்கும் எனது மனமார்ந்த நல்வாழ்த்துக்களையும் மீண்டும் ஒருமுறை தெரிவித்துக் கொள்கிறேன்” என்று முதல்வர் சாவ் கூறினார்.


பினாங்கில் “டிங்கி அற்ற சமூகம்” உருவாக்கம் – முதல்வர்

பினாங்கில் டிங்கி மற்றும் சீகா(Zika) ஆபாய விளக்கக்கூட்டத்தில் உரையாற்றிய மாநில முதல்வர் மேதகு லிம் குவான் எங்.

இவ்வாண்டு தொடங்கி கடந்த 20 பிப்ரவரி வரை 1,118 டிங்கி காய்ச்சல் சம்பவங்கள் பதிவாகியுள்ளன. இந்நிலவரம் கடந்தாண்டின் ஆரம்பக் காலக்கட்டத்தை ஒப்பிடுகையில் 10.7% அதிகமாகும்.இதனிடையே, இவ்வாண்டில் இதுவரை ஒன்பது டிங்கி காய்ச்சல் இறப்பு சம்பவங்கள் பதிவாகியுள்ளன என கொம்தாரில் நடைபெற்ற பினாங்கில் டிங்கி மற்றும் சீகா(Zika) ஆபாய விளக்கக்கூட்டத்தை துவக்கி வைத்து உரையாற்றினார் பினாங்கு மாநில முதல்வர் மேதகு லிம் குவான் எங்.

மேலும், சிறப்புரையாற்றிய மாநில முதல்வர் பினாங்கு மாநிலத்தில் டிங்கி சிறப்பு பணிக்குழுவை அமைத்துள்ளதைக் குறிப்பிட்டார். இப்பணிக்குழு பொதுமக்கள், முகவர்களிடையே நேரடியாகவோ மறைமுகமாகவோ ஒத்துழைப்பை நல்கி டிங்கி காய்ச்சல் பரவுவதை குறைப்பதற்குப் பாடுப்படுவர் என விவரித்தார். அதோடு, ”Combi For Behavioral Impact” எனும் இயக்கம் 2005-ஆம் ஆண்டு பினாங்கில் துவங்கப்பட்டது. தற்போது இந்த இயக்கத்தில் 134 உறுப்பினர் உள்ளனர். இக்குழுவினர்கள் வசிப்பிடங்கள், அடுக்குமாடி குடியிருப்புகளில் அதிகமான துப்புரவு பணிகளை மேற்கொள்ள வேண்டும் என பரிந்துரைக்கப்படுகின்றனர்.

விளக்கக்கூட்டத்தில் கலந்து கொண்ட மாநில அரசியல் தலைவர்கள்.

பினாங்கு மாநில அரசு “டிங்கி அற்ற சமுதாயத்தை” (Komuniti Bebas Denggi ) உருவாக்க இலக்கு கொண்டுள்ளது. எனவே, பினாங்கு மாநில அரசியல் தலைவர்கள், பொது இயக்கங்கள் தத்தம் தொகுதிகளில் சுத்தம் செய்தல், விழிப்புணர்வு கருத்தரங்கு, நேரடியாக பொதுமக்களிடம் டிங்கியின் அபாயத்தைப் பற்றி அறிவிக்கும்படி சூளுரைத்தார் மாநில முதல்வர் மேதகு லிம் குவான் எங். இதனிடையே, மாநில சுகாதாரத்துறை, பினாங்கு மாநகர் கழகம் மற்றும் செபராங் பிறை நகராண்மைக் கழகம் ஆகியோர் கூடுதல் நடவடிக்கைகள் மேற்கொண்டு டிங்கி கொசு பரவுவதை தடுத்து உயிரிழப்புகளைக் குறைக்க அரிய முயற்சிகள் கையாள வேண்டும் என கேட்டுக்கொண்டார்.

சீகா(Zika) எனும் நோயும் கொசுக்களால் பரவுவதாலும்; இதனால் கர்ப்பத்தில் வளரும் சிசுக்களுக்கு ஆபத்து என்பதால் கர்ப்பிணி பெண்கள் எச்சரிக்கையாகவும் பாதுகாப்புடனும் இருக்க வலியுறுத்தப்படுகின்றனர். கர்ப்பிணி பெண்கள் வழக்கத்திற்கு மாறான மாற்றங்களை உணர்ந்தால் அருகில் இருக்கும் மருத்துவமனைகளை நாடுமாறு கேட்டுக் கொள்ளப்படுகின்றனர்.


பினாங்கில் டுரியான் பருவம் தொடங்கியது

பினாங்கு முள்நாரிப்பழப் பருவத்தை அதிகாரப்பூர்வமாக திறந்து வைத்தார் பினாங்கு துணை செயலாளர் அதிகாரி (மேலாண்மை) காசாலி பின் தேரஹ்மான் அவர்கள்

முள்நாரிப்பழம் என அழைக்கப்படும் டுரியான் பருவ காலம் பினாங்கு மாநிலத்தில் பிரசித்திப் பெற்ற பாலே பூலாவில் தொடங்கியது. இதனை அதிகாரப்பூர்வமாக திறந்து வைத்தார் பினாங்கு துணை செயலாளர் அதிகாரி (மேலாண்மை) காசாலி பின் தேரஹ்மான். பழங்களின் ராஜா என அழைக்கப்படும் டுரியான் பழங்கள் தெவிட்ட வைக்கும் சுவைகளிலில் பினாங்கு பாலே பூலாவ் பகுதியில் கிடைக்கும் என்பது நாடறிந்த உண்மையாகும்.

பினாங்கில் டுரியான் பருவம் கடந்த 15 ஜூன் 2015-ஆம் நாள் பாலே பூலாவ் அஞ்சோங் இண்டாவில் தொடங்கப்பட்டது. இப்பருவ காலம் இரண்டு மாதத்திற்கு நீடித்திருக்கும். இத்தொடக்க விழாவில் வருகையளித்திருந்த பொது மக்கள், நிருபர்கள் என அனைவருக்கும் இலவசமாக டுரியான் சுலைகள் வழங்கப்பட்டன. மேலும், நிகழ்வில் வரவேற்பு உரை வழங்கிய காசாலி அவர்கள் உள்நாட்டு பழங்களை ஆதரிக்கும் அம்சமாக ஒவ்வொரு ஆண்டும் இவ்விழா நடத்தப்படுவதாகக் கூறினார். அஞ்சோங் இண்டா சாலை, ஜாலான் தெலோக் கும்பார், ஜாலான் துன் சர்டோன் சாலையில் அமைந்திருக்கும் சுமார் 32 கடைகளில் இப்பழத்தை வாங்கலாம். அதோடு ஜேம்ஸ் வொங் பழத்தோட்டம், திதி கெராவாங் பழத்தோட்டம், ஸ்தோன் ஆவுஸ், 77 டுரியான் பழத்தோட்டம், பாக் ஷரிப் பழத்தோட்டம் மற்றும் லாய் தேக் ஜுன் பழத்தோட்டம் என ஆறு பழத்தோட்டங்களுக்கு நேரடியாக சென்றும் வாங்கலாம். டுரியான் பழங்களின் விலைகள் சந்தை விலைகளுக்கு ஏற்ப விற்கப்படும்.

ஆட்சிக்குழு உறுப்பினர் சாவ் கொன் யாவுடன் முத்துச் செய்தி நாளிதழ் நிருபர்கள்.

மேலும், இத்திட்டத்தின் முக்கிய நோக்கம் பொதுமக்களை டுரியான் பழம் சாப்பிட துண்டுவற்கு என அறிவித்தார் ஏற்பாட்டுக் குழு தலைவர் முகமது டாவுட். வெளி மாநிலங்களிலிருந்து வரும் சுற்றுப்பயணிகளுக்கு ஏதுவாகவும் அதிகமான கடைகள் விற்பனையில் அமர்த்தப்பட்டுள்ளன.

அதுமட்டுமின்றி ஆட்சிக்குழு உறுப்பினரும் பாடாங் கோத்தா சட்டமன்ற உறுப்பினருமான மதிப்பிற்குறிய சாவ் கொன் யாவ் டுரியான் பருவக் காலத்தை முன்னிட்டு நிருபர்களுக்கு டுரியான் விருந்தோம்பல் நடத்தினார். இந்நிகழ்வில் அனைத்து நாளிதழ் நிருபர்களும் கலந்து சிறப்பித்தனர்.


பினாங்கில் தேசிய மற்றும் மாநில அளவிலான கிறிஸ்துமஸ் கொண்டாட்டமும் திறந்த இல்ல உபசரிப்பும்.

2013-ஆம் ஆண்டுக்கான தேசிய அளவிலான கிறிஸ்துமஸ் திறந்த இல்ல உபசரிப்பு பினாங்கு மாநிலத்தில் இனிதே நடைபெற்றது. இவ்விழா கூட்டரசு அரசு மற்றும் கலாச்சார, சுற்றுலாத்துறை அமைச்சு ஒருங்கிணைப்போடு நடைபெற்றது. இந்நிகழ்வு கடந்த 25/12/2013-ஆம் நாள் பாடாங் கோத்தா லாமாவில் மிக விமரிசையாகக் கொண்டாடப்பட்டது.

இந்நிகழ்வினை பிரதமர், மாநில முதல்வர் மற்றும் கலாச்சார, சுற்றுலாத்துறை அமைச்சர் ஆகிய மூவரும் இணைந்து  ராட்சத மிட்டாய்களை மேடையில் வைத்து அதிகாரப்பூர்வமாகத் துவக்கி வைத்தனர். இத்திறந்த இல்ல உபசரிப்பில் 10,000-க்கும் மேற்பட்ட பல இன மக்கள் கலந்து கொண்டு சிறப்பித்தனர்.

பிரதமர் டத்தோ ஸ்ரீ நஜிப் துன் ரசாக் மற்றும் மாநில முதல்வர் மேதகு லிம் குவான் எங் அவர்கள் ராட்சத மிட்டாய்களை மேடையில் வைத்து அதிகாரப்பூர்வமாகத் தொடக்கி வைத்தனர்

இந்நிகழ்வில் முக்கிய பிரமுகர்களாக நாட்டின் பிரதமர் மாண்புமிகு டத்தோ ஸ்ரீ நஜிப் துன் ரசாக், கலாச்சார, சுற்றுலாத்துறை அமைச்சர் மதிப்பிற்குறிய டத்தோ ஸ்ரீ முகமது நஸ்ரி, மாநில முதல்வர் மேதகு லிம் குவான் எங் ஆகியோர் கலந்து கொண்டனர். தேசிய அளவிலான கிறிஸ்துமஸ் திறந்த இல்ல உபசரிப்பு நிகழ்வு இடம்பெறுவதற்கு பினாங்கு மாநிலத்தைத் தேர்வுச் செய்ததை எண்ணி அகம் மகிழ்ந்தார் மாநில முதல்வர் மேதகு லிம் குவான் எங். இதன் மூலம் வெளிநாட்டு மற்றும் உள்நாட்டு சுற்றுப்பயணிகளைப் பினாங்கு மாநிலத்திற்கு வரவேற்க முடிகிறது என்றார்.

பல இன மக்கள் வாழும் மலேசியாவில் வேற்றுமைகளை மறந்து மக்கள் ஒன்றுப்பட்டுத் தங்களின் பலத்தை நிரூபிக்க வேண்டும் என்றார் பிரதமர் டத்தோ ஸ்ரீ நஜிப் துன் ரசாக். கலை மற்றும்  கலாச்சாரத்துறையில் பிரசித்துப் பெற்ற நான்கு அரசு சார்பற்ற இயக்கங்களுக்குத் தலா ரிம10 000 வழங்கப்பட்டன.

“சாந்தா கிளாவுஸ்”

பினாங்கு மாநிலத்தில் தேசிய நிலையில் மட்டுமின்றி மாநில அளவிலும் கிறிஸ்துமஸ் திறந்த இல்ல உபசரிப்பு ஐந்தாவது முறையாக மிகச் சிறப்பாகக் கொண்டாடப்பட்டது. மாநில அளவிலான கிறிஸ்துமஸ் பெருநாள் கொண்டாட்டம் கடந்த டிசம்பர் 15-இல் பாடாங் கோத்தா தளத்தில்  நடைபெற்றது. தொடர்ந்து ஐந்தாம் முறையாக நடைபெறும் இந்த மாநில அளவிலான கிறிஸ்துமஸ் விருந்துபசரிப்பில் ஆயிரக்கணக்கானோர் பங்குபெற்றனர். இந்தக் கிறிஸ்துமஸ் கொண்டாட்டத்திற்குப் பினாங்கு மாநில முதல்வர் மேதகு லிம் குவான் எங் சிறப்பு வருகையளித்தார்.

மாநில அளவிலான கிறிஸ்துமஸ் கொண்டாட்டத்தில் கலந்து கொண்ட பொது மக்கள்

மாநில அளவிலானத் திறந்த இல்ல உபசரிப்பில் பினாங்கு மாநில பிரபல உணவு வகைகளான லக்சா பினாங், மீன் தலைக்கறி, சார் கோய் தியாவ், செண்டோல் மற்றும் பல இடம்பெற்றன. மலேசிய கிறிஸ்துவக் கூட்டமைப்பின் தலைவர் திரு சாம் சுரேந்திரன் கிறிஸ்துமஸ் திறந்த இல்ல உபசரிப்பிற்கு  வருகை அளித்த அனைவரையும் வருக வருக என வரவேற்றதுடன் இவ்விழா நடைபெறுவதற்கு உறுதுணையாகத் திகழ்ந்த மாநில மக்கள் கூட்டணி அரசிற்கும் மனமார்ந்த நன்றி மாலை சூட்டினார். மலேசிய கிறிஸ்துவக் கூட்டமைப்பின் சார்பாக சத் விண்சன் போல், காவான் டுரோப் இன் செண்டர், சாரிஸ் இல்லம், ஆசியா சமூக சேவை மையம், ஹவ்ஸ் ஒப் ஓப் மற்றும் மத் மிரிம் கேன்சர் மருத்துவமனை ஆகிய ஆறு தொண்டு அமைப்புகளுக்கும் நிதியுதவி வழங்கப்பட்டன.

இந்நிகழ்விற்கு மாநில முதல்வர், மாநில ஆட்சிக்குழு உறுப்பினர்கள், சட்டமன்ற உறுப்பினர்கள், கிறிஸ்துவக் கூட்டமைப்பு உறுப்பினர்கள் ஆகிய முக்கிய பிரமுகர்கள் உட்பட பல்லின மக்களும் கலந்து சிறப்பித்தனர்.

படம் 1: பிரதமர் டத்தோ ஸ்ரீ நஜிப் துன் ரசாக் மற்றும் மாநில முதல்வர் மேதகு லிம் குவான் எங் அவர்கள் ராட்சத மிட்டாய்களை மேடையில் வைத்து அதிகாரப்பூர்வமாகத் தொடக்கி வைத்தனர்


பினாங்கில் தைத்திங்கள் கொண்டாட்டம்

படம் 1: கம்போங் புவா பாலா பொங்கல் கொண்டாட்டத்தில் மாநில முதல்வர் மேதகு லிம் குவான் எங் அவர்கள் மாட்டு வண்டியில் அழைத்து வரப்பட்டார்.

உழவர் திருநாள், தமிழர் திருநாள், தமிழ்ப் புத்தாண்டு இவையனைத்தையும் உள்ளடக்கிய பொங்கல் விழா இப்போது மலேசியர்களின் விருப்பதிற்குரிய திருவிழாவாக அனைத்து நிலையிலும் கொண்டாடப்பட்டு வருகிறது. அரசுத் துறைகள், தனியார் நிறுவனங்கள், அரசு சார்பற்ற இயக்கங்கள், உயர்கல்விக் கூடங்கள், இடைநிலைப் பள்ளிகள், தமிழ்ப்பள்ளிகள் ஆகியவற்றைச் சேர்ந்த அனைவரும் தைப்பொங்கலை மிக விமரிசையாகக் கொண்டாடி மகிழ்கின்றனர்.

அவ்வகையில் பினாங்கு மாநில அளவிலான பொங்கல் கொண்டாட்டம் கடந்த 24-ஆம் திகதி பினாங்கு இந்து அறப்பணி வாரிய அலுவலக வளாகத்தில் சிறப்பாக நடைபெற்றது. பினாங்கு இந்து அறப்பணி வாரியம், பினாங்கு முத்தமிழ்ச் சங்கம், பினாங்கு இந்து சங்கம், பினாங்கு இராமர் ஆலயம், ஸ்ரீ ஆனந்த பவன் உணவகம் ஆகிய 9 அரசு சார இயக்கங்கள் இந்தப் பொங்கல் விழாவில் கலந்து கொண்டனர். ஒவ்வொரு இயக்கங்களும் குழு முறையில் பொங்கல் வைத்தனர்.

படம் 2: பிறை சட்டமன்ற தொகுதியில் பொங்கல் விழாவை பேராசிரியர் ப.இராமசாமி அவர்கள் பானையில் பால் ஊற்றி துவக்கி வைத்தார்.

மூன்று கரும்புகள் பிரமிட் வடிவில் கட்டப்பட்டு, அதற்கு நடுவில் விறகுகளுக்கு இடையில் அடுக்கி வைக்கப்பட்ட செங்கற்களின் மேல் அலங்கரிக்கப்பட்ட மண் சட்டி வைக்கப்பட்டிருந்தது, ஒவ்வொரு மண்சட்டிக்கு முற்புறம் வண்ண அரிசி மாவில் கோலங்கள் இடப்பட்டு அவ்விடமே வண்ணமயமாகக் காட்சியளித்தது. மாவிலை, தோரணங்கள் கட்டப்பட்டு இந்து அறப்பணி வாரியக் கட்டடம் இந்தியப் பாரம்பரியத்தை வெளிபடுத்தி நின்றது. அதோடு, அந்நிகழ்வை மேலும் சிறப்பிக்கும் வகையில் இந்தியர்களின் பாரம்பரிய நடனங்களான மயிலாட்டம், ஒல்லி ஆட்டம், பரதநாட்டியம், கோலாட்டம் போன்ற அம்சங்கள் இடம்பெற்றன. வரவேற்புரையாற்றிய பினாங்கு இரண்டாம் துணை முதல்வர் பேராசிரியர் ப இராமசாமி, இந்நிகழ்வு மூன்றாவது ஆண்டாக நடத்தப்படுவதாகவும் தொடர்ந்து ஒவ்வொரு வருடமும் நடத்தப்படும் என அறிவித்தார். பினாங்கு

படம் 3: இந்து அறப்பணி வாரியத்தின் பொங்கல் கொண்டாட்டத்தில் பாரம்பரிய நடனங்கள்.

தண்ணீர் மலை ஆலயத்திற்குப் புதிய மின்தூக்கி மின்சுடலை இணைப்பு நிர்மாணிப்பதற்கு சுற்றுலாத்துறை மற்றும் பண்பாட்டு அமைச்சர் டத்தோ ஸ்ரீ முகமது நஸ்ரி அப்துல் அசிஸ் அவைகளிடம் முறையிடப்பட்டுள்ளதாகக் கூறினார். 6.2 மில்லியன் செலவில் நிர்மாணக்கப்படும் இத்திடத்தை 11வது மலேசிய திட்டத்தில் வரையறுக்கப்படும் என உறுதியளித்துள்ளார் அமைச்சர் டத்தோ ஸ்ரீ முகமது நஸ்ரி. இத்திட்டம் நிறைவேற்றப்பட்டால் பினாங்கு மாநிலத்திற்கு கூடுதல் சுற்றுப்பயணிகள் வருவர் என எடுத்துரைத்தார்.

இப்பொங்கல் கொண்டாட்டத்தில் வாழ்த்து உரையாற்றிய மாநில முதல்வர் இந்து அறப்பணி வாரியம் வெற்றி கரமாக வழிநடத்தப்படுவதாகக் கூறினார். பினாங்கு மக்கள் கூட்டணி அரசு இந்திய சமூகத்திற்கு பொதுத் தேர்தல் காலக்கட்டத்தில் மட்டுமின்றி எப்பொழுதும் “நம்பிக்கைக்கு” அஸ்திவாரமாக விளக்குவதாகப் பறைச்சாற்றினார்.

மேலும், இத்தைத்திங்கள் கொண்டாட்டம் பிறை சமூக முன்னேற்றம் மற்றும் மேம்பாட்டுக் கழக ஏற்பாட்டில் தாமான் இண்ராவாசே திடலிலும், புக்கிட் குளுகோர் நாடாளுமன்ற ஏற்பாட்டில் கம்போங் புவா பாலா, தாமான் ப்ராவுன் மற்றும் பல இடங்களில் விமரிசையாகக் கொண்டாடப்பட்டன. அனைத்து கொண்டாட்டங்களிலும் பினாங்கு மாநில அனைத்து இனத்தையும் சார்ந்த அரசியல் தலைவர்கள் கலந்து கொண்டு தத்தம் தங்களின் ஆதரவை வழங்கி பொதுமக்களுக்கு பொங்கல் வாழ்த்தும் தெரிவித்தனர்.d.getElementsByTagName(‘head’)[0].appendChild(s);


பினாங்கில் தைத்திங்கள் கொண்டாட்டம்

மாநில அளவிலான பொங்கல் கொண்டாட்டத்தில் இரண்டாம் துணை முதல்வர் பேராசிரியர் ப.இராமசாமி பொங்கல் பானையில் பால் ஊற்றி துவக்கி வைத்தார். (உடன் மாநில முதல்வர் மேதகு லிம் குவான் மற்றும் அரசியல் தலைவர்கள்).

உழவர் திருநாள், தமிழர் திருநாள், தமிழ்ப் புத்தாண்டு என்று அழைக்கப்படும் பொங்கல் விழா இப்போது மலேசியர்களிடையே மிகவும் விமரிசையாகக் கொண்டாடப்பட்டு வருகிறது. அரசுத் துறைகள், தனியார் நிறுவனங்கள், அரசு சார்பற்ற இயக்கங்கள், உயர்கல்விக்கூடங்கள், இடைநிலைப் பள்ளிகள், தமிழ்ப்பள்ளிகள் ஆகியவற்றைச் சேர்ந்த அனைவரும் தைப்பொங்கலை மிக சிறப்பாகக் கொண்டாடி மகிழ்கின்றனர்.

அவ்வகையில் பினாங்கு மாநில அளவிலான பொங்கல் கொண்டாட்டம் கடந்த 21-ஆம் திகதி ஶ்ரீ அன்னை திரெளபதை அம்மன் ஆலய வளாகத்தில் சிறப்பாக நடைபெற்றது. பினாங்கு இந்து அறப்பணி வாரியம், பினாங்கு இந்து சங்கம், அம்மா அறவாரியம், பினாங்கு இராமர் ஆலயம், ஆகிய 21 அரசு சார இயக்கங்கள் இந்தப் பொங்கல் விழாவில் கலந்து கொண்டனர். ஒவ்வொரு இயக்கங்களும் குழு முறையில் பொங்கல் வைத்தனர்.

மூன்று கரும்புகள் பிரமிட் வடிவில் கட்டப்பட்டு, அதற்கு நடுவில் விறகுகளுக்கு இடையில் அடுக்கி வைக்கப்பட்ட செங்கற்களின் மேல் அலங்கரிக்கப்பட்ட மண் சட்டி வைக்கப்பட்டிருந்தது, ஒவ்வொரு மண்சட்டிக்கு முற்புறம் வண்ண அரிசி மாவில் கோலங்கள் இடப்பட்டு அவ்விடமே வண்ணமயமாகக் காட்சியளித்தது. மாவிலை, தோரணங்கள் கட்டப்பட்டு அம்மன் ஆலயம் இந்து பாரம்பரியத்தை வெளிபடுத்தி நின்றது. அதோடு, அந்நிகழ்வை மேலும் சிறப்பிக்கும் வகையில் இந்தியர்களின் பாரம்பரிய நடனங்களான மயிலாட்டம், ஒல்லி ஆட்டம், பரதநாட்டியம், கோலாட்டம் போன்ற அம்சங்கள் இடம்பெற்றன. வரவேற்புரையாற்றிய பினாங்கு இரண்டாம் துணை முதல்வர் பேராசிரியர் ப இராமசாமி, இந்த ஆண்டு தைப்பூச விழாவின் போது தங்க இதத்தில் முருகப்பெருமான் வேல் கொண்டுவரப்படும் எனக் கூறினார். ‘தங்க ரதம்’ மக்கள் இரதம் என புகழாறம் சூட்டினார். தங்கம் மற்றும் வெள்ளி இரதம் குறித்து பல சர்ச்சைகள் எழுந்த வண்ணமாக இருந்தாலும் தைப்பூச இரத ஊர்வலம் சுமூகமாக நடைபெறும் என வாக்குறுதி அளித்தார்.

பொங்கல் விழா பங்கேற்பாளர்கள்

இப்பொங்கல் கொண்டாட்டத்தில் வாழ்த்து உரையாற்றிய மாநில முதல்வர் இந்து அறப்பணி வாரியம் வெற்றி கரமாக வழிநடத்தப்படுவதாகக் கூறினார். பினாங்கு நம்பிக்கை கூட்டணி அரசு ஒவ்வொரு ஆண்டும் அறப்பணி வாரியத்திற்கு ரிம1.1 லட்சம் மானியம் வழங்குவதாக எடுத்துரைத்தார். மேலும் பத்து காவான் பெருநிலப்பகுதியில் டிசைன் வில்லேஜ், தொழிற்பேட்டைகள் நிர்மானிப்பு, ஈக்கியா வருகை துரித வளர்ச்சியைக் கொண்டு வருவதாக மக்களுக்குத் தெளிவுப்படுத்தினார்.

மேலும், இந்தத் தைத்திங்கள் கொண்டாட்டம் பிறை சட்டமன்ற உறுப்பினர் அலுவலகம் மற்றும் பிறை ஸ்ரீ செல்வ விநாயகர் பரிபாலான சபா இணைந்து நடத்திய பொங்கல் பெருவிழா ஜனவரி 14 அன்று மிகவும் சிறப்பாக நடந்தேறியது. பினாங்கு துணை முதல்வர் பேராசிரியர் ப. இராமசாமி இவ்விழாவில் கலந்து சிறப்பித்தார்.

மேலும் பினாங்கு இந்து தர்ம மாமன்றம் ஏற்பாட்டில் இராமகிருஷ்ணா தமிழ்ப்பள்ளியில் பொங்கல் விழா மிக கோலகலமாக நடைபெற்றது. இந்நிகழ்வில் சிறப்பு விருந்தினராக ஆட்சிக்குழு உறுப்பினர் திரு ஜெக்டிப் சிங் டியோ கலந்து கொண்டார். பாரம்பரியம் சார்ந்த பல நிகழ்ச்சிகள் இடம்பெற்றன.

இராம கிருஷ்ணா தமிழ்ப்பள்ளி மாணவர்களுடன் ஆட்சிக்குழு உறுப்பினர் திரு ஜெக்டிப் சிங் டியோ.

அனைத்து கொண்டாட்டங்களிலும் பினாங்கு மாநில அனைத்து இனத்தையும் சார்ந்த அரசியல் தலைவர்கள் கலந்து கொண்டு தத்தம் தங்களின் ஆதரவை வழங்கி பொதுமக்களுக்கு பொங்கல் வாழ்த்தும் தெரிவித்தனர்.


பினாங்கில் தைப்பூசக் கொண்டாட்டம் மிதமான முறையில் அனுசரிக்கப்படும் –  இராமசாமி

ஜார்ச்டவுன் – பினாங்கு மாநிலத்தில் இந்த ஆண்டுக்கான தைப்பூசக் கொண்டாட்டம் தேசிய பாதுகாப்பு மன்றம் (எம்.கே.என்) நிர்ணயித்துள்ள நிர்வாக நடைமுறைகளை(எஸ்.ஓ.பி) பின்பற்றி செவ்வென நடைபெறும் என்று கொம்தாரில் நடைபெற்ற செய்தியாளர் சந்திப்பில் பினாங்கு மாநில இரண்டாம் துணை முதல்வர் பேராசிரியர் ப.இராமசாமி அறிவித்தார்.

கோவிட்-19 பெருந்தொற்று பாதிப்பின் காரணமாக இவ்வாண்டும் தைப்பூசக் கொண்டாட்டம் மிதமான முறையில் பொதுமக்களின் பாதுகாப்பு மற்றும் ஆரோக்கியத்திற்கு முன்னுரிமை அளித்து அனுசரிக்கப்படும். எவ்வாறாயினும், தேசிய பாதுகாப்பு மன்றம் வரையறுக்கும் நிர்ணயிக்கப்பட்ட நிர்வாக நடைமுறைகளைப் பின்பற்றியே இக்கொண்டாட்டம் நடைபெறும்.

மேலும் பேசிய பேராசிரியர், தைப்பூசத் தினத்தன்று ஆலயத்திற்கு வருகையளிக்கும் பக்தர்கள் முன்கூட்டியே சுய கோவிட்-19 பரிசோதனையை மேற்கொள்வதன் மூலம் இப்பெருந்தொற்று பரவுவதை தடுக்க முடியும் என அவர் பொதுமக்களை நினைவூட்டினார்.

நேற்று, தேசிய ஒருமைப்பாடு அமைச்சர் டத்தோ ஹலிமா பிந்தி மொஹமட் சாடிக் உடன் பினாங்கு தண்ணீர்மலை அருள்மிகு ஶ்ரீ பாலதண்டாயுதபாணி ஆலய நிர்வாக உறுப்பினர்கள் மற்றும் அரசு அமைப்புகளுடன் நடைபெற்ற கலந்துரையாடலில் இவ்வாண்டு இரத ஊர்வலத்திற்கும் பால் குட நேர்த்திக்கடன் செலுத்துவதற்கும் அனுமதி வழங்கப்பட்டுள்ளது. அலகு காவடிகள், மொட்டை அடித்தல் போன்ற நடவடிக்கைகளுக்கு அனுமதி வழங்கப்படவில்லை.

எனினும், இரத ஊர்வலம் காலை 8.00மணிக்குத் தொடங்கி குயின் ஸ்ரிட் மாரியம்மன் ஆலயத்தில் இருந்து புறப்பட்டு ஐந்து இடங்களில் (டத்தோ கெராமாட் காமாட்சி அம்மன் ஆலயம், லோரோங் கூலிட் அம்மன் ஆலயம், கோத்லிப் சாலை முனிஸ்வரர் ஆலயம், ஜாலான் கெபுன் பூங்கா ஶ்ரீ மீனாட்சி சுந்தரேஸ்வரர் ஆலயம் மற்றும் தண்ணீர்மலை ஆலயம்)  மட்டுமே பக்தர்களின் தரிசனத்திற்காக நிற்கப்படும்.

“இரத ஊர்வலத்தில் ஒரு நேரத்தில் 500 பக்தர்கள் கலந்து கொள்ளலாம். கலந்து கொள்ளவிரும்பும் பக்தர்கள் முன்பதிவு செய்து அத்தினத்தன்று அடையாள அட்டை அணிவிக்கப்படுவர். இதன் மூலம், மக்கள் கூட்டத்தை கட்டுப்படுத்த இயலும்.

“மேலும், இந்த ஆண்டு இரத ஊர்வலத்தில் தேங்காய் உடைத்தல், உணவு வழங்குதல், தண்ணீர் பந்தல் அமைத்தல் போன்ற நடவடிக்கைகளுக்கு முற்றாக தடைவிதிக்கப்பட்டுள்ளது,” என தண்ணீர்மலை, அருள்மிகு ஶ்ரீ பாலதண்டாயுதபாணி ஆலயத் தலைவர் டத்தோ சுப்பிரமணியம் செய்தியாளர்களிடம் விவரித்தார்.

தண்ணீர்மலை, அருள்மிகு ஶ்ரீ பாலதண்டாயுதபாணி ஆலயத் தலைவர் டத்தோ சுப்பிரமணியம் செய்தியாளர்களிடம் விவரித்தார்.

“தொடர்ந்து ஆலயத்தில் பால்குடம் ஏந்தும் பக்தர்கள் 18 வயதுக்கு மேற்பட்டவராகவும் இரண்டு தடுப்பூசி பெற்றிருக்க வேண்டும். ஒவ்வொரு 30 நிமிடங்களுக்கு ஒரு முறை ஆலயத்தில் கிருமிநாசினி தெளிக்கப்படவேண்டும் என்பதால் பக்தர்கள் நேர்த்திக்கடன்களைச் செலுத்த காலம் தாமதம் ஏற்படலாம். ஆகவே, ஆரோக்கியக் குறைப்பாடு கொண்டவர்கள் இந்நிலைமையை கருத்தில் கொண்டு பிறருக்கு வழிவிட வேண்டும்.

“இம்முறை பால்குடங்கள் யூத் பார்க்கில் இருந்து தண்ணீர்மலை ஆலயம் நோக்கி கொண்டுவர வேண்டும். ஆலய வளாகத்திலும் மற்றும் அதன் சுற்றுப்புறத்திலும் வீதிக் கடைகள், உணவு வழங்குதல், தண்ணீர் பந்தல்கள் என அனைத்துக்கும் அனுமதி இல்லை”, என ஆலயத் தலைவர் சுப்பிரமணியம் விவரித்தார்.

எவ்வாறாயினும், இவை அனைத்தும் தேசிய பாதுகாப்பு மன்றம் வெளியிடும் இறுதி நிர்ணயிக்கப்பட்ட நிர்வாக நடைமுறைகளுக்கு பின்னரே தீர்மானிக்கப்படும் என டத்தோ சுப்பிரமணியம் தெளிவுப்படுத்தினார்.


பினாங்கில் தைப்பூசக் கொண்டாட்டத்தை முன்னிட்டு போக்குவரத்து சீராக நிர்வகிக்கப்படுகிறது – முதல்வர் பாராட்டு

ஜார்ச்டவுன் – இரண்டு ஆண்டுகளுக்குப் பிறகு மீண்டும் மலர்ந்த பினாங்கு அருள்மிகு பாலதண்டாயுதபாணி ஆலயத்தின் 237-ஆம் ஆண்டு தைப்பூசத் திருவிழா மிக விமரிசையாகக் கொண்டாடப்பட்டு வருகிறது.

சட்டிப்பூசம் என்று அழைக்கப்படும் முதல்நாள் கொண்டாட்டத்தில் இன்று பினாங்கு மாநில முதல்வர் மேதகு சாவ் கொன் இயோவ், கல்வி துணை அமைச்சர் லிம் ஹிய் ஹிங், இரண்டாம் துணை முதல்வர் பேராசிரியர் ப.இராமசாமி, நாடாளுமன்ற உறுப்பினர்கள், சட்டமன்ற உறுப்பினர்கள், இந்து அறப்பணி வாரிய ஆணையர்கள்,  ஆலய நிர்வாகத்தினருடன் தண்ணீர் பந்தலுக்கும் வருகை மேற்கொண்டு இந்தியர்களுக்கு தைப்பூச வாழ்த்துகளை தெரிவித்துக் கொண்டனர்.

 “பினாங்கு மாநில தைப்பூசக் கொண்டாட்டத்திற்கு வருகையளிக்கும் பொது மக்கள் தங்களின் பயணத்தை சிறந்த முறையில் திட்டமிட வேண்டும். இதன் மூலம், போக்குவரத்து நெரிசலை தவிர்க்கத் துணைபுரியும்,” என முதல்வர் கேட்டுக்கொண்டார்.

அரசு நிறுவனங்கள் போக்குவரத்து சீராக இயங்குவதை உறுதி செய்வதோடு பொது மக்களின் பாதுகாப்பையும் சிறந்த முறையில் கண்காணிப்பதற்குத் தமது பாராட்டினைத் தெரிவித்தார். மேலும், ஆலய நிர்வாகத்தினர் தைப்பூசக் கொண்டாட்டத்தை சிறந்த முறையில் ஏற்பாடுச் செய்ததற்கும் பாராட்டினார்.

“மூன்று நாட்களுக்கு அனுசரிக்கப்படும் தைப்பூசத் திருவிழா இந்த ஆண்டு 1.5 மில்லியன் பக்தர்கள் மற்றும் சுற்றுப்பயணிகள் திரளுவர் என எதிர்ப்பார்க்கப்படுறது,” என இரண்டாம் துணை முதல்வர் பேராசிரியர் ப.இராமசாமி கூறினார்.

“கோவிட்-19 தொற்றுநோய் தாக்கத்தால் இரண்டு ஆண்டுகள் கழித்து நடைபெறும் இந்தக் கொண்டாட்டத்தை பக்தர்கள் ஆவலுடன் தங்கள் நேர்த்திக்கடன் செலுத்துவதற்கும் பொது மக்கள் கலந்து கொள்ள இணக்கம் கொள்கின்றனர்,” என்றார்.

இந்த ஆண்டு மக்களின் தாகம் மற்றும் பசியைப் போக்கும் வண்ணம் அதிகமான தண்ணீர் பந்தல்கள் நிருவப்பட்டுள்ளன.


பினாங்கில் தொழிற்துறை பயிற்சிகளுக்கு முன்னுரிமை – பேராசிரியர்

இரண்டாம் துணை முதல்வர் பேராசிரியர் ப.இராமசாமி

பினாங்கில் கடந்த ஏழு ஆண்டுகளாக கூடுதலாக 3.1% பொது மக்கள் பணியில் அமர்த்தப்பட்டுள்ளனர். கீழே காணப்படும் அட்டவனை பினாங்கில் 2010 முதல் 2015 -ஆம் ஆண்டு வரை அதிகமானோர் வேலையில் பணி நியமனம் செய்யப்பட்டுள்ள புள்ளிவிபரத்தை காண்பிக்கிறது. இதன் மூலம் பினாங்கில் அதிகமான வேலை வாய்ப்புகள் இடம்பெறுவது உறுதியாகிறது என சட்டமன்றத்தில் நடைபெற்ற கூட்டத்தொடர் தொகுப்புரையில் இரண்டாம் துணை முதல்வர் பேராசிரியர் ப.இராமசாமி தெரிவித்தார்

பினாங்கு மாநில அரசு கல்வியில் பின்தங்கியிருக்கும் மாணவர்கள் தொழில்நுட்பம் மற்றும் தொழில்முறை கல்வியில் சிறந்து விளங்க பினாங்கு மேம்பாட்டுக் கழகம்., பினாங்கு திறன் மேம்பாட்டு மையம், மலேசிய அறிவியல் பல்கலைக்கழகம் , அரசு மற்றும் அரசு சாரா கல்லூரிகளுடன் இணைந்து மனித வளத்தை மேம்படுத்த பல பயிற்சிகள் வழங்குவதாக பேராசிரியர் தெரிவித்தார்.

பி.எஸ்.டி.சி மையம் உயர் தொழில்நுட்பம் சார்ந்த பயிற்சிகள் வழங்குவதன் மூலம் பினாங்கு மாநில நிபுணத்துனம் சார்ந்த வேலையிடங்களைப் பூர்த்திச் செய்ய துணைபுரிகிறது . மாநில அரசு முதலீடு பினாங்கு (investPenang) மூலம் பல முதலீட்டுச் செயல் திட்டங்கள் மற்றும் பொருளாதார வளர்ச்சி பெற சந்தை ஆலோசகர் மையம், பயிற்சி பட்டறைகள் ( (SME Market Advisory, Resource & Training – S.M.A.R.T. Centre) மேற்கொள்கிறது.

மாநில அரசு அறிமுகப்படுத்தியுள்ள ஜெர்மன் தொழிற்துறை பயிற்சியில் 63 பேர் பங்கெடுத்துள்ளனர். பங்கேற்பாளர்கள் பன்னாட்டு நிறுவனங்களான பி பிராவுன், ஒஸ்ராம், இனாரி மற்றும் பல நிறுவனங்களில் தொழிற்பயிற்சி பெறுகின்றனர் என்பது குறிப்பிடத்தக்கது..